**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

###  Στην Αθήνα, σήμερα, 15 Οκτωβρίου 2024, ημέρα Τρίτη και ώρα 10.10΄, στην Αίθουσα Γερουσίας **του** Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Αντιπροέδρου αυτής, κ. Παναγή Καππάτου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών: «Επιτάχυνση προσλήψεων μέσω Α.Σ.Ε.Π., τροποποιήσεις στον Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Ν.Π.Δ.Δ. και στον Κώδικα Κατάστασης Δημοτικών και Κοινοτικών Υπαλλήλων, σύστημα κινήτρων και ανταμοιβής δημοσίων υπαλλήλων, ρυθμίσεις για το σύστημα αξιολόγησης δημοσίων υπαλλήλων και λοιπές διατάξεις για τη βελτίωση της λειτουργίας της δημόσιας διοίκησης». (3η συνεδρίαση)

### Στη συνεδρίαση παρέστησαν ο Υπουργός Εσωτερικών, κ. Θεόδωρος Λιβάνιος, ο Υφυπουργός Εσωτερικών, η Υφυπουργός Εσωτερικών, κυρία Παρασκευή Χαραλαμπογιάννη, καθώς και αρμόδιοι υπηρεσιακοί παράγοντες.

 Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αντωνίου Μαρία. Βεσυρόπουλος Απόστολος, Ζεμπίλης Αθανάσιος, Καππάτος Παναγής, Καραμανλή Άννα, Κατσαφάδος Κωνσταντίνος, Κεδίκογλου Συμεών, (Σίμος), Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Πλεύρης Αθανάσιος (Θάνος), Τσαβδαρίδης Λάζαρος, Φόρτωμας Φίλιππος, Χαρακόπουλος Μάξιμος, Χρηστίδου Ραλλία, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Κτενά Αφροδίτη, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Ρούντας Γεώργιος, Καραγεωργοπούλου Ελένη, Δημητριάδης Πέτρος, Βαλτογιάννης Διονύσιος και Μπαράν Μπουρχάν.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Κυρίες και κύριοι συνάδελφοι, καλημέρα σας.

Αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εσωτερικών «Επιτάχυνση προσλήψεων μέσω Α.Σ.Ε.Π., τροποποιήσεις στον Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Ν.Π.Δ.Δ. και στον Κώδικα Κατάστασης Δημοτικών και Κοινοτικών Υπαλλήλων, σύστημα κινήτρων και ανταμοιβής δημοσίων υπαλλήλων, ρυθμίσεις για το σύστημα αξιολόγησης δημοσίων υπαλλήλων και λοιπές διατάξεις για τη βελτίωση της λειτουργίας της δημόσιας διοίκησης».

Είναι η 3η συνεδρίαση, όπου θα γίνει η κατ’ άρθρον επεξεργασία του σχεδίου νόμου.

Πριν προχωρήσουμε στη συζήτηση επί των άρθρων, καλούνται οι Εισηγητές και οι Ειδικοί Αγορητές να ψηφίσουν επί της αρχής του νομοσχεδίου.

Τον λόγο έχει ο Εισηγητής της Πλειοψηφίας, κ. Περικλής Μαντάς.

**ΠΕΡΙΚΛΗΣ ΜΑΝΤΑΣ (Εισηγητής της Πλειοψηφίας):** Υπέρ.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει η Εισηγήτρια της Μειοψηφίας, κυρία Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Επιφύλαξη.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κ. Παύλος Χρηστίδης.

**ΠΑΥΛΟΣ ΧΡΗΣΤΙΔΗΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Επιφύλαξη.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», κ. Ιωάννης Δελής.

**ΙΩΑΝΝΗΣ ΔΕΛΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Κατά.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ», κ. Βασίλειος Γραμμένος.

**ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ»):** Επιφύλαξη.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Ο Ειδικός Αγορητής της Κ.Ο. «ΝΕΑ ΑΡΙΣΤΕΡΑ», κ. Δημήτριος Τζανακόπουλος, δεν είναι στην Αίθουσα, θα επανέλθουμε.

Τον λόγο έχει ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Επιφύλαξη.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ», κυρία Ελένη Καραγεωργοπούλου**.**

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Επιφύλαξη.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Πέτρος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Επιφύλαξη.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Συνεπώς, όπως προκύπτει από τις τοποθετήσεις των Εισηγητών και των Ειδικών Αγορητών, το σχέδιο νόμου του Υπουργείου Εσωτερικών «Επιτάχυνση προσλήψεων μέσω Α.Σ.Ε.Π., τροποποιήσεις στον Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Ν.Π.Δ.Δ. και στον Κώδικα Κατάστασης Δημοτικών και Κοινοτικών Υπαλλήλων, σύστημα κινήτρων και ανταμοιβής δημοσίων υπαλλήλων, ρυθμίσεις για το σύστημα αξιολόγησης δημοσίων υπαλλήλων και λοιπές διατάξεις για τη βελτίωση της λειτουργίας της δημόσιας διοίκησης», γίνεται δεκτό, επί της αρχής, κατά πλειοψηφία.Εκκρεμεί βέβαια και η ψήφος του κ. Τζανακόπουλου, εκ μέρους της Κ.Ο. «ΝΕΑ ΑΡΙΣΤΕΡΑ».

Κυρίες και κύριοι συνάδελφοι, εισερχόμαστε στη συζήτηση επί των άρθρων.

Τον λόγο έχει ο Εισηγητής της Πλειοψηφίας, κ. Περικλής Μαντάς.

**ΠΕΡΙΚΛΗΣ ΜΑΝΤΑΣ (Εισηγητής της Πλειοψηφίας):** Κυρίες και κύριοι συνάδελφοι, εισερχόμαστε σήμερα στην 3η ημέρα επεξεργασίας του νομοσχεδίου του Υπουργείου Εσωτερικών, με την ανάλυση και συζήτηση επί των άρθρων του νομοσχεδίου.

Πιο συγκεκριμένα λοιπόν με τα άρθρα 1 και 2, καθορίζεται ο σκοπός του πρώτου μέρους του νομοσχεδίου που έχει ως στόχο την επιτάχυνση των διαδικασιών προσλήψεων στο Δημόσιο, την ενίσχυση της στελέχωσης των ορεινών, νησιωτικών και ηπειρωτικών περιοχών, την άμεση πλήρωση θέσεων από τον πρώτο πανελλήνιο διαγωνισμό του ΑΣΕΠ 2Γ΄/2022 και με βάση τον προγραμματισμό για τα έτη 2022, 2023, 2024 και 2025, την πλήρωση των θέσεων για τα ΑμΕΑ, την ενίσχυση της μοριοδότησης του κριτηρίου της εντοπιότητας, τη σύντμηση των προθεσμιών διορισμού, την αξιοποίηση των ψηφιακών τεχνολογιών στη διαδικασία προσλήψεων μέσω ΑΣΕΠ και την προσθήκη της δυνατότητας διαβεβαίωσης στη διαδικασία έναρξης της υπαλληλικής σχέσης.

Με το άρθρο 3, ορίζεται ρητά ότι η απόφαση κατανομής των θέσεων ΑμΕΑ, εκδίδεται εντός ενός (1) μηνός από την έγκριση του ετήσιου προγραμματισμού προσλήψεων, με στόχο την επιτάχυνση του καθορισμού των θέσεων από κάθε φορέα.

Επιπλέον, προτάσσονται εκείνοι που έχουν επ αόριστων πιστοποιημένη αναπηρία τουλάχιστον 50%.

Με το άρθρο 4, έχουμε μια μεγάλη τομή που εισάγει το νομοσχέδιο με την ενίσχυση της μοριοδότησης του κριτηρίου εντοπιότητας για τους νησιωτικούς, ορεινούς και ηπειρωτικούς Δήμους της χώρας, προκειμένου να διευκολυνθεί η στελέχωσή τους με ανθρώπινο δυναμικό που κατοικεί μόνιμα σε αυτούς.

 Ταυτόχρονα, ως εύλογο αντίβαρο στην αυξημένη μοριοδότηση καθορίζεται η υποχρέωση παραμονής για 15 έτη συνολικά, με τα 10 πρώτα χρόνια να αφορούν στο Δήμο και τα επόμενα 5 να αφορούν στην Περιφερειακή Ενότητα, ενώ η άντληση των στοιχείων γίνεται απευθείας από την ΑΑΔΕ μέσω διαλειτουργικότητας των συστημάτων.

 Με το άρθρο 5, επιταχύνεται η διαδικασία των συνεντεύξεων και με το άρθρο 6, επιταχύνεται η διαδικασία έκδοσης αποτελεσμάτων μέσω της αυτόματης απόδοσης τυχαίου αριθμού σε κάθε υποψήφιο για την επίλυση τυχόν ισοβαθμίας.

Με το άρθρο 7, αυξάνεται από 5 στα 10 έτη το διάστημα για εκ νέου συμμετοχή ενός υποψηφίου σε διαδικασία πλήρωσης ίδιας ή κατώτερης θέσης, ενώ με το άρθρο 8 καθορίζεται η άντληση δικαιολογητικών από το μητρώο του ΑΣΕΠ, μειώνεται το διοικητικό βάρος λόγω απάλειψης ανάγκης για έλεγχο ακρίβειας και γνησιότητας, καθώς και εισάγεται ποινή αποκλεισμού 5 ετών για ψευδή δικαιολογητικά.

Αντίστοιχα, με το άρθρο 9, εισάγεται κώλυμα 3 ετών για όσους διορίστηκαν αλλά δεν ανέλαβαν υπηρεσία ή παραιτήθηκαν εντός ενός έτους, έτσι ώστε να μην γίνεται κατάχρηση της μεθοδολογίας διορισμού.

 Με το άρθρο 10, μειώνονται δύο σημαντικές προθεσμίες της διαδικασίας, δηλαδή η υποβολή δικαιολογητικών από 20 σε 15 μέρες και ο διορισμός από 30 σε 20 ημέρες, ενώ εισάγεται ανώτατο χρονικό όριο 3 ετών για τις αναπληρώσεις από επιλαχόντες με σκοπό τη μείωση του διοικητικού βάρους.

Με το άρθρο 11, επιταχύνεται η συγκρότηση της Κεντρικής Επιτροπής Διαγωνισμού του ΑΣΕΠ. Τα άρθρα 12 και 14 εισάγουν διαλειτουργικότητες για την τεκμηρίωση της εντοπιότητας, την αντιμετώπιση των ισοβαθμίων και την άντληση στοιχείων. Το άρθρο 13, σχετίζεται με την επιτάχυνση της συνέντευξης, ενώ το άρθρο 15 σχετίζεται με την πλήρωση θέσεων Ιδιωτικού Δικαίου Ορισμένου Χρόνου μέσω ηλεκτρονικής πλατφόρμας.

Με το άρθρο 16, δίνεται η δυνατότητα στο ΑΣΕΠ να συνάψει συμβάσεις μίσθωσης ακινήτων με την ΔΕΘ HELEXPO, ως τη μόνη εταιρεία που διαθέτει τους απαραίτητους χώρους και τον εξοπλισμό για τη διεξαγωγή ηλεκτρονικών διαγωνισμών στην Αττική και τη Βόρεια Ελλάδα.

Η δυνατότητα δίνεται για μοναδική φορά και όχι πέραν του 2025, προκειμένου να αποφευχθούν αχρείαστες καθυστερήσεις για το ΑΣΕΠ.

Με το άρθρο 18, πραγματοποιείται η απορρόφηση των επιτυχόντων της 2 γ΄/ 2022 προκήρυξης ΑΣΕΠ για τις προγραμματισμένες προσλήψεις των ετών 2022 και 2025, καθώς και αυτών της 1γ΄ του 2022, για πλήρωση θέσεων της ΑΑΔΕ. Επίσης αναφορικά με τις προκηρύξεις 2γβ΄ του 2023 και 3γβ΄του 2023 του ΑΣΕΠ, ορίζεται ρητά ότι οι θέσεις προκηρύσσονται ξανά μετά από τρία αιτήματα αναπλήρωσης.

Με τα άρθρα 19 εώς και 22, τροποποιείται ο Κώδικας Δημοσίων Υπαλλήλων ώστε να εναρμονίζεται με τις προθεσμίες υποσύντμηση που ορίστηκαν στα προηγούμενα άρθρα. Δίνεται η δυνατότητα ηλεκτρονικής κοινοποίησης του διορισμού καθώς και δυνατότητα διαβεβαίωσης αντί του (…).

 Με το άρθρο 23, μειώνεται η προθεσμία της δημοσίευσης των πράξεων διορισμού από 3 μήνες σε 2 και η μη τήρηση δεν οδηγεί σε ακυρότητα του διορισμού.

Με τα άρθρα 24 έως και 28, τροποποιείται αντίστοιχα ο Κώδικας Δημοτικών Υπαλλήλων με τις νέες προθεσμίες υπό σύντμηση που ορίστηκαν προηγουμένως, καθώς και επικαιροποιείται ο Κώδικας με βάση τα νέα δεδομένα.

Με το άρθρο 29, ορίζεται ρητά ότι οι ρυθμίσεις που προωθούνται δεν καταλαμβάνουν εκκρεμείς προκηρύξεις, ενώ επίσης ρυθμίζονται ζητήματα για το φόρτο εργασίας και τις υπερωρίες που αφορούν στο προσωπικό του ΑΣΕΠ.

Με τα άρθρα 30 και 31, καθορίζεται ο σκοπός και το αντικείμενο του Β΄ μέρους του νομοσχεδίου, το οποίο αφορά στην προδιαγραφή ενός ενιαίου, δίκαιου, συνεπούς και διαφανούς συστήματος κινήτρων και ανταμοιβής, το οποίο θα λειτουργεί σε συνδυασμό με το σύστημα στοχοθεσίας και αξιολόγησης του νόμου 4940/2022.

Καθορίζεται, επίσης, η Επιτροπή Κινήτρων και Ανταμοιβής, το αντίστοιχο Τμήμα στο Υπουργείο Εσωτερικών, καθώς και το πληροφοριακό σύστημα που θα διαλειτουργεί με τα λοιπά ηλεκτρονικά συστήματα του δημοσίου.

 Με το άρθρο 32, προβλέπονται οι ορισμοί των εννοιών. Με το άρθρο 33 και 34, καθορίζεται αναλυτικά το πεδίο εφαρμογής του συστήματος κινήτρων και ανταμοιβής. Αφενός, πρόκειται ουσιαστικά για το σύνολο των δημοσίων υπαλλήλων, οι οποίοι όμως εφαρμόζουν την διαδικασία στοχοθεσίας και αξιολόγησης του νόμου 4940/2022 και αφετέρου είναι απαραίτητο να έχουν συμβάλει στην υλοποίηση των στόχων, να έχουν συμπληρώσει ελάχιστο χρονικό διάστημα στην αντίστοιχη υπηρεσία, να μην έχουν λάβει άλλη ανταμοιβή κατά το ίδιο έτος και να μην έχουν σε βάρος τους μείζονες ποινικές ή πειθαρχικές εκκρεμότητες.

Επίσης, σε αυτό το σημείο εισάγονται ρυθμίσεις ειδικά προσαρμοσμένες για τους ένστολους των Ενόπλων Δυνάμεων και των Σωμάτων Ασφαλείας.

Με το άρθρο 35, αναλύονται όλα τα στάδια της διαδικασίας για την επιλογή των προς ανταμοιβή στόχων και την πιστοποίηση της επίτευξης τους.

Ειδικότερα, περιγράφονται τα βήματα από την έγκριση του ενοποιημένου σχεδίου κυβερνητικής πολιτικής από το Υπουργικό Συμβούλιο μέχρι την ενημέρωση του Πληροφοριακού Συστήματος Κινήτρων και Ανταμοιβής, την επιλογή των έργων και των δράσεων από τους αρμόδιους Υπουργούς, τις εισηγήσεις του Τμήματος Κινήτρων και Ανταμοιβής, τις εισηγήσεις της Επιτροπής προς τους Υπουργούς, τις επιμέρους εγκρίσεις και διαδικασίες και μέχρι τελικά την έκδοση της Κοινής Υπουργικής Απόφασης για τους δικαιούχους φορείς για τα ποσά ανταμοιβής, ενώ καθορίζονται με απόλυτη διαφάνεια και οι μαθηματικοί τύποι βάσει των οποίων προκύπτουν τα ποσά.

Με το άρθρο 36, ορίζονται αναλυτικά οι λεπτομέρειες της διαδικασίας για την καταβολή της ανταμοιβής ανά υπάλληλο, η οποία διαθέτει κατώτατο όριο, αλλά και ύψος έως το 15% του μισθού του υπαλλήλου, υπηρετώντας έτσι τους στόχους της διαφάνειας και της αξιοκρατίας που διέπει τη διαδικασία στο σύνολό της.

Με το άρθρο 37, συστήνεται η Επιτροπή Κινήτρων και Ανταμοιβής στη Γενική Γραμματεία Δημόσιας Διοίκησης, του Υπουργείου Εσωτερικών, που συντονίζει την εφαρμογή του συστήματος με ταυτόχρονη θωράκιση της ανεξαρτησίας των συνταγματικά κατοχυρωμένων Ανεξάρτητων Αρχών, μέσω της ειδικής πρόβλεψης για τη σύνθεση της Επιτροπής αποκλειστικά από τους Επικεφαλής αυτούς των 5 αρχών, όταν η διαδικασία αφορά σε υπαλλήλους τους, ενώ με το άρθρο 38 συστήνεται το αντίστοιχο Τμήμα Κινήτρων και Ανταμοιβής στο Υπουργείο Εσωτερικών.

Με το άρθρο 39, προβλέπεται η ανάπτυξη και λειτουργία του Πληροφοριακού Συστήματος Κινήτρων και Ανταμοιβής στο Υπουργείο Εσωτερικών για την υποστήριξη του νέου πλαισίου, ενώ υπάρχει μέριμνα τόσο για τη διασφάλιση των προσωπικών δεδομένων όσο και για τη διαλειτουργικότητα του νέου πληροφοριακού συστήματος με άλλα υφιστάμενα συστήματα με στόχο την αποτελεσματικότερη λειτουργία του.

Μετά τα άρθρα 40 έως και 52, κατά κύριο λόγο υλοποιούνται αναγκαίες τροποποιήσεις του νόμου 4940/2022, περί αξιολόγησης και στοχοθεσίας.

Ειδικότερα, με το άρθρο 40 διευρύνεται το πλαίσιο του νόμου ώστε να καλύπτει περισσότερους τομείς του δημοσίου.

Με το άρθρο 41, τροποποιείται το άρθρο 7 του νόμου, περί των προσώπων που διενεργούν την αξιολόγηση.

Με το άρθρο 42, συνδέεται χρονικά η διενέργεια της αξιολόγησης με το πρόσωπο του Προϊσταμένου.

Με το άρθρο 43, επιταχύνεται η διαδικασία καθορισμού και κατανομής στόχων.

Με το άρθρο 44, διευκολύνεται η Επιτροπή Εποπτείας Αξιολόγησης με τη χρήση τεχνολογικών εργαλείων.

Με το άρθρο 45, εισάγεται πρόβλεψη για αναπληρωτές γραμματείς στην Επιτροπή Αξιολόγησης.

Με τα άρθρα 46 και 47, τροποποιείται το χρονικό πλαίσιο έγκρισης των Ε.Σ.ΚΥ.Π. για τη διευκόλυνση της νέας Επιτροπής Κινήτρων και Ανταμοιβής.

Το άρθρο 48, αποτελεί μεταβατική διάταξη για τις αρμοδιότητες του επίσης νέου Τμήματος Κινήτρων και Ανταμοιβής.

Με το άρθρο 49, παρατίθενται εξουσιοδοτικές διατάξεις.

Το άρθρο 50, επιτρέπει την υλοποίηση των δράσεων του σχεδίου ανάπτυξης του νόμου 4940/2022 από την υποβολή του.

Με το άρθρο 51, ορίζεται το χρονικό πεδίο εφαρμογής του νέου συστήματος και με το άρθρο 52, καταργείται το άρθρο 23 του νόμου 4940/2022, αφού το νέο σύστημα περιλαμβάνει επιπλέον δυνητικούς στόχους από αυτούς του προγενέστερου νόμου.

Συμπερασματικά, με τα άρθρα αυτά υλοποιείται η σχετική επικαιροποίηση των διατάξεων που αφορούν στον ψηφισμένο νόμο περί στοχοθεσίας της αξιολόγησης, έτσι ώστε πλέον να διαμορφωθεί ένα ενιαίο και λειτουργικό πλαίσιο με δύο κεντρικούς άξονες και πυλώνες, αφενός την αξιολόγηση και την επίτευξη στοχοθεσίας, αφετέρου τη χορήγηση των ανάλογων επιβραβεύσεων.

Με τα άρθρα 53 και 54, καθορίζεται ο σκοπός και το αντικείμενο του Γ΄ Μέρους του νομοσχεδίου, που αφορά στη ρύθμιση σημαντικών ζητημάτων υπηρεσιακής κατάστασης των δημοσίων υπαλλήλων, όπως τη συνυπηρέτηση, το νέο σύστημα διαχείρισης ανθρώπινου δυναμικού, το πρόγραμμα «Βοήθεια στο Σπίτι» και το Λιμενικό Ταμείο Ηρακλείου.

Ειδικότερα, με το άρθρο 55, ορίζεται η διαδικασία αναγνώρισης της συνάφειας των Μεταπτυχιακών για τις περιπτώσεις μετάταξης.

Με το άρθρο 56, διευρύνεται το πεδίο εφαρμογής των διατάξεων περί συνυπηρέτησης, έτσι ώστε να αφορούν σε υπαλλήλους του ευρύτερου δημόσιου τομέα, ενώ απαλείφεται η μέχρι σήμερα προαπαιτούμενη σύμφωνη γνώμη του Υπηρεσιακού Συμβουλίου.

Με το άρθρο 57, πραγματοποιείται άλλη μια σημαντική μεταρρύθμιση με την ανάπτυξη και λειτουργία του ολοκληρωμένου Συστήματος Διαχείρισης Ανθρώπινου Δυναμικού για τη Δημόσια Διοίκηση, όπου πλέον θα σχεδιάζονται, θα εφαρμόζονται και θα παρακολουθούνται οι σχετικές πολιτικές και στρατηγικές αποφάσεις, αλλά κυρίως θα πραγματοποιείται η αποτίμηση της πολιτικής που εφαρμόζεται.

 Με το άρθρο 58, επιλύονται ζητήματα του προγράμματος «Βοήθεια στο Σπίτι» και πλέον παρέχεται η δυνατότητα μετάταξης των εργαζομένων στο δήμο, όπου στην πράξη παρέχουν τις υπηρεσίες τους, ενώ με το άρθρο 59 επιλύεται το ζήτημα με την πλήρωση θέσεων του προσωπικού κατηγορίας ΠΕ στον Οργανισμό Λιμένος Ηρακλείου.

Με το άρθρο 60, συγκεντρώνονται οι εξουσιοδοτικές διατάξεις του γ΄ μέρους, ενώ το άρθρο 61 διευκολύνει την πρόσληψη ειδικών φρουρών στο σώμα της Ελληνικής Αστυνομίας από πίνακα επιλαχόντων προηγούμενου διαγωνισμού χωρίς νέα προκήρυξη.

Με το άρθρο 62, λόγω της ιδιαιτερότητας που έχουν οι ελεγκτές εναέριας κυκλοφορίας σε σχέση με τις υπόλοιπες προσλήψεις του δημοσίου, προβλέπονται δύο διαδοχικές δοκιμασίες και μία πρακτική δοκιμασία ορθοφωνίας για την πρόσληψή τους.

Με το άρθρο 63, αναβαθμίζεται η θέση του Ειδικού Γραμματέα του Εθνικού Τυπογραφείου σε επίπεδο Γενικού Γραμματέα.

Με το άρθρο 64, προβλέπεται ρητά ότι ο προϋπολογισμός της ΔΥΠΑ εγκρίνεται από τα Υπουργεία Εργασίας και Κοινωνικής Ασφάλισης, καθώς και Κοινωνικής Συνοχής και Οικογένειας, ενώ με το άρθρο 65 διευρύνεται χρονικά η νομοθετική εξουσιοδότηση για την έκδοση της ΚΥΑ για τις αποζημιώσεις έτους 2024.

Με το άρθρο 66, ρυθμίζεται η διοικητική και οικονομική διαχείριση των έργων και συμβάσεων της επιτελική δομής ΕΣΠΑ του Υπουργείου Εργασίας και Κοινωνικών Υποθέσεων πριν από τις 27-6-2023 και, τέλος, με το άρθρο 67 ρυθμίζεται η έναρξη ισχύος του νόμου.

Κυρίες και κύριοι συνάδελφοι, κλείνοντας, επιτρέψτε μου να τονίσω ότι, όπως φαίνεται και μέσα από την κατ’ άρθρον επεξεργασία του σχεδίου νόμου, πρόκειται για μία ουσιαστική, μια εμβληματική και μια ολοκληρωμένη μεταρρυθμιστική παρέμβαση η οποία, αναμφίβολα, εμπλουτίζει με θετικό τρόπο το υφιστάμενο νομοθετικό μας πλαίσιο.

Εισάγει καινοτομίες και πραγματοποιεί βαθιές τομές στον τρόπο με τον οποίο καλείται να λειτουργήσει ο δημόσιος τομέας. Βελτιώνει διαδικασίες του ΑΣΕΠ, παρέχει νέα οικονομικά κίνητρα για τους δημόσιους υπαλλήλους, αναβαθμίζει τις εποπτικές δυνατότητες του Υπουργείου Εσωτερικών, εισάγει διαλειτουργικότητες και νέες ψηφιακές λειτουργίες, μειώνει τη γραφειοκρατία και θωρακίζει την αξιοκρατία και τη διαφάνεια στο δημόσιο τομέα.

Κατά συνέπεια, εκτιμώ ότι ανεξάρτητα από την πολιτική τοποθέτηση των συναδέλφων και του κάθε κόμματος, είμαστε όλοι σε θέση να αναγνωρίσουμε το θετικό αποτύπωμα του νομοσχεδίου που συζητούμε, λαμβάνοντας υπόψη μας ότι αποτελεί χρέος όλων μας να βελτιώνουμε και να ενισχύουμε τη λειτουργία του δημόσιου τομέα, αλλά και να αναβαθμίζουμε τη λειτουργία του κράτους όπου είναι δυνατόν και όσο περισσότερο γίνεται, με τρόπους που και το σημερινό νομοσχέδιο κάνει πράξη προς όφελος κάθε Ελληνίδας και κάθε Έλληνα.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Πριν προχωρήσουμε στις εισηγήσεις, θα καλέσω τον κύριο Δημήτριο Τζανακόπουλο να μας πει τι ψηφίζει επί της αρχής του νομοσχεδίου.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** Κατά, κ. Πρόεδρε.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Θα επαναλάβω. Συνεπώς το σχέδιο νόμου του Υπουργείου Εσωτερικών «Επιτάχυνση προσλήψεων μέσω Α.Σ.Ε.Π., τροποποιήσεις στον Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Ν.Π.Δ.Δ. και στον Κώδικα Κατάστασης Δημοτικών και Κοινοτικών Υπαλλήλων, σύστημα κινήτρων και ανταμοιβής δημοσίων υπαλλήλων, ρυθμίσεις για το σύστημα αξιολόγησης δημοσίων υπαλλήλων και λοιπές διατάξεις για τη βελτίωση της λειτουργίας της δημόσιας διοίκησης», γίνεται δεκτό επί της αρχής, κατά πλειοψηφία.

Συνεχίζουμε τώρα τη συζήτηση επί των άρθρων και καλώ στο βήμα την Εισηγήτρια της Μειοψηφίας, κυρία Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Καλημέρα. Αξιότιμε κύριε Υπουργέ, κυρία Υφυπουργέ, κυρίες και κύριοι συνάδελφοι, όπως ειπώθηκε και στην εναρκτήρια συνεδρίαση το παρόν νομοσχέδιο, επί της αρχής των σκοπών του, λειτουργεί ως άσκηση επί χάρτου. Περισσότερο ως άσκηση επί χάρτου παρά ως απάντηση στα πραγματικά προβλήματα της δημόσιας διοίκησης εν γένει.

Ας πάμε όμως πιο συγκεκριμένα και ειδικότερα. Για λόγους οικονομίας χρόνου, θα επικεντρωθώ σε συγκεκριμένα άρθρα τα οποία χρήζουν μεγαλύτερης προσοχής και θα επανέλθω και τα υπόλοιπα άρθρα στη συνεδρίαση για τη β΄ ανάγνωση.

Σχετικά με το Άρθρο 4 «Ενίσχυση μοριοδότησης βάσει κριτηρίων εντοπιότητας για μόνιμους κατοίκους συγκεκριμένων περιοχών». Καθορίζει τη συνολική υποχρεωτική δεκαπενταετή παραμονή με δέσμευση των υποψηφίων που κάνουν χρήση του κριτηρίου σε υποχρεωτική δεκαετή παραμονή στο δήμο διορισμού και πενταετή παραμονή εντός της αντίστοιχης Περιφερειακής Ενότητας.

Η απόδειξη της μόνιμης κατοικίας, διενεργείται μέσω άντλησης στοιχείων από την ΑΑΔΕ, κάτι που συνιστά κίνηση προς τη σωστή κατεύθυνση.

 Ωστόσο, η επιλογή της αύξησης του συνολικού διαστήματος υποχρεωτικής παραμονής στη θέση διορισμού από 10 σε 15 έτη, μοιάζει με άσκηση επί χάρτου και στοχεύει στον διοικητικό περιορισμό της κινητικότητας.

Η παρούσα διάταξη θα μπορούσε να αναγνωριστεί και ως μία εκβιαστική συναλλαγή που θέλει να παρουσιάζεται ως δίκαιη, όμως δεν είναι. Και δεν είναι ακριβώς γιατί στην πραγματικότητα εκμεταλλεύεται την ανεργία που η Κυβέρνηση έχει αφήσει να μαστίζει τη χώρα και προσφέρει θέσεις εργασίας στο δημόσιο καταργώντας το δικαίωμα επαγγελματικής εξέλιξης. Για σχεδόν το μισό της επαγγελματικής ζωής του ο υπάλληλος δεν θα μπορεί να μετακινηθεί εκτός περιοχής.

Άραγε, έχει γίνει κάποια μελέτη βάσει στοιχείων που να μας βοηθά να καταλήξουμε στο συμπέρασμα ότι οι υπηρεσίες των ευαίσθητων αυτών περιοχών πάσχουν επειδή οι διορισμένοι υπάλληλοι αποχωρούν στα 10 και όχι στα 15 έτη;

Υποθέτω πως όχι καθώς καμία σοβαρή ανάλυση του προβλήματος δεν θα κατέληγε σε ένα τέτοιο εύκολο συμπέρασμα.

Άρθρο 7, αυξάνεται από τα 5 σε 10 έτη το απαιτούμενο διάστημα που πρέπει να έχει παρέλθει από το διορισμό – πρόσληψη ενός δημοσίου υπαλλήλου, προκειμένου να έχει δικαίωμα συμμετοχής σε νέα διαδικασία πλήρωσης θέσεων, ίδιας ή κατώτερης κατηγορίας, με ελάχιστες εξαιρέσεις. Η διάταξη αυτή εντάσσεται στην ίδια προσέγγιση περιορισμού του δικαιώματος των υπαλλήλων στην αυτοδιάθεση.

Άρθρο 9, τριετής αποκλεισμός από τη συμμετοχή σε διαδικασίες πλήρωσης θέσεων στο δημόσιο όσων δεν αποδέχονται το διορισμό τους ή αποδέχονται και δεν αναλαμβάνουν υπηρεσία ή παραιτούνται μέσα σε 12 μήνες από την πρόσληψη ή διορισμό. Ένα ακόμα διοικητικό μέτρο της Κυβέρνησης που δηλώνει την κατάσταση στην οποία έχει περιέλθει το δημόσιο επί των επί των ημερών της.

Άρθρο 15. Ορίζεται κεντρική ηλεκτρονική πλατφόρμα με ευθύνη του Υπουργείου Εσωτερικών και πρόσβαση του ΑΣΕΠ, για τη διενέργεια του συνόλου της διαδικασίας πλήρωσης θέσεων ορισμένου χρόνου.

Ποιο το χρονοδιάγραμμα της λειτουργίας της πλατφόρμας;

Έχει προαναγγελθεί και με το νόμο του 2021, αλλά ακόμα και στο παρόν νομοσχέδιο υπάρχει παραπομπή έναρξης λειτουργίας στις καλένδες.

Άρθρο 18, με όρους προστιθέμενης αξίας της διάταξης δίνεται μία λύση σε ένα περιβάλλον παντελώς εκκρεμές τόσο για τους επιτυχόντες της 2Γ΄/2022 όσο και για τους επιτυχόντες της ΑΑΔΕ Α1. Η συμπερίληψη των δύο διευθετήσεων στο ίδιο άρθρο δύναται να επιλύσει θέματα και για τις δύο.

Συμφωνούμε με την αξιοποίηση των επιτυχόντων, το οποίο αναμφισβήτητα είναι πάγιο αίτημα και των δύο. Η Κυβέρνηση ωστόσο -και πρέπει αυτό να το πούμε και να σημειωθεί- είναι αυτή που έχει την ευθύνη που μεταξύ των αποτελεσμάτων του γραπτού διαγωνισμού της 2Γ΄ έως σήμερα εκδίδονται σχεδόν μόνο προκηρύξεις τύπου Κ΄ με σειρά κατάταξης θέτοντας ουσιαστικά στο περιθώριο τους επιτυχόντες στον γραπτό διαγωνισμό. Εγκρίνουμε την αξιοποίησή τους, αλλά έχουμε υποχρέωση, έχουμε καθήκον, να αναδείξουμε τις ευθύνες της Κυβέρνησης για την πλημμελή αξιοποίησή τους μέχρι και σήμερα.

Άρθρο 30 και άρθρο 31. Σκοπός του συγκεκριμένου μέρους είναι η θέσπιση κινήτρων για την ενίσχυση της αποτελεσματικότητας των υπαλλήλων και των υπηρεσιών μέσα από τη σύνδεση συστήματος κινήτρων και ανταμοιβής με το σύστημα στοχοθεσίας και αξιολόγησης που έχει οριστεί με βάση τον ν.4940/2022.

 Στο άρθρο 31 αναφέρονται οι μετρήσιμοι στόχοι και η χρήση τεχνολογιών πληροφορικής για την υποστήριξη του συστήματος κινήτρων.

Έχουμε σπαταλήσει τόνους μελάνης να συζητάμε για το σύστημα αξιολόγησης. Έχουμε προσπαθήσει αφενός να υπογραμμίσουμε το γεγονός ότι είμαστε υπέρ των συστημάτων αξιολόγησης στη δημόσια διοίκηση, ωστόσο ο τρόπος με τον οποίο επιλέγετε -πέντε χρόνια και είστε Κυβέρνηση σε αυτόν τον τόπο- να το εφαρμόζεται είναι παντελώς ελλιπής, με πολλές αστοχίες, χωρίς σωστές μετρήσεις, χωρίς σωστά κίνητρα και εν τέλει χωρίς τα σωστά και ορθά και συμφέροντα προς τον ελληνικό λαό αποτελέσματα.

Ειδικότερα, στη συζήτηση του νομοσχεδίου για την επιλογή διοικήσεων στο δημόσιο και του μπόνους που προβλεπόταν για την υλοποίηση των στόχων συμβολαίων - απόδοσης, είχαμε επισημάνει την ανάγκη για τη διάχυση αυτού σε όλους τους εργαζομένους. Η αργόσυρτη διαδικασία στελέχωσης των διοικήσεων και η λιμνάζουσα προβληματική διαδικασία αξιολόγησης με βάση τις δεξιότητες του ν.4940 δεν μας κάνει να αισιοδοξούμε καθόλου.

Η ανταμοιβή της παραγόμενης εργασίας μέσω ενός συστήματος επιβράβευσης, σαφώς και δεν είναι νέο μοντέλο στη δημόσια διοίκηση. Έχουμε ήδη διανύσει άνω του μισού αιώνα εφαρμογής και έχει καταδείξει σαφώς και τα θετικά και τα αρνητικά του.

Σε κάθε περίπτωση, προκειμένου να μπορεί να εφαρμοστεί σοβαρά και όχι προσχηματικά, προϋποθέτει 3 βασικά στοιχεία. Πρώτον, η δημόσια διοίκηση να είναι επαρκώς οργανωμένη και οριοθετημένη. Δεύτερον, η δημόσια διοίκηση να έχει πετύχει και να λειτουργεί στρατηγικά με στόχους και δείκτες επιτυχίας. Τρίτον, να έχει ένα συμπαγές σύστημα προαγωγών που να διασφαλίζει την αξιοκρατία και να δημιουργεί αίσθημα εμπιστοσύνης. Αντιλαμβάνεστε, κυρίες και κύριοι συνάδελφοι, ότι καμία από τις 3 προαναφερόμενες παραμέτρους δεν υφίσταται στην ελληνική πραγματικότητα.

Άρθρο 35. Στις πολλές παραγράφους του συγκεκριμένου άρθρου, ορίζεται ο τρόπος και οι προθεσμίες των επιλέξιμων στόχων και τελικών επιλεγέντων στόχων καθώς και η καταβολή της οικονομικής ανταμοιβής ανά ποσοστό ολοκλήρωσης του επιλέξιμου στόχου. Αξίζει να αναφέρουμε ότι οι στόχοι ανά οργανική μονάδα κατανέμονται σε ανώτατο όριο 8, 6 και 4, αναλόγως της συμμετοχής τους στη μισθολογική δαπάνη του κρατικού προϋπολογισμού.

Όλη η διαδικασία θα διεξάγεται μετά την τελική έγκριση των στόχων και των δεικτών επίτευξης μέσω πληροφοριακού συστήματος και θα περατώνεται μετά την παρέλευση των τριών πρώτων μηνών το επόμενο έτος από αυτό του έτους αναφοράς.

Επίσης, ορίζεται ότι ο τρόπος κατανομής του μπόνους ανά υπάλληλο με ποσοστό επίτευξης επί του καθορισμένου στόχου.

Η διάταξη κλείνει με θέσπιση ανώτατου οικονομικού ορίου 40 εκατομμυρίων ευρώ ανά έτος αναφοράς.

Η συγκεκριμένη διάταξη ουσιαστικά λειτουργεί ως κατοχύρωση των ενεργειών της εκάστοτε Κυβέρνησης και διοίκησης. Θεσμοθετεί το πλαίσιο ενεργειών, αλλά δεν περιορίζει πέρα από τα αριθμητικά δεδομένα τις ενέργειες της διοίκησης. Το πιο ενδιαφέρον δε είναι το ανώτατο οικονομικό όριο ανταμοιβής. Τα 40 εκατομμύρια ευρώ ακόμα και αν περιορίσουμε τους τακτικούς υπαλλήλους που πρόκειται να λάβουν στο 20% του συνόλου, δηλαδή 567.362 το σύνολο των τακτικών υπαλλήλων, δεν αντιστοιχεί παρά σε περίπου 350 ευρώ μεικτά ανά έτος αναφοράς, δηλαδή κάτω από 30 ευρώ το μήνα.

Πρόκειται πιθανότατα για άλλη μία επικοινωνιακή επιτυχία, για να μην πω φούσκα, περί αποτελεσματικής δημόσιας διοίκησης που επιφυλάσσει ψίχουλα για τον κόσμο, τους δημόσιους λειτουργούς, που κρατούν ζωντανές τις δημόσιες υπηρεσίες.

Άρθρο 36. Η επιλογή των δικαιούχων υπαλλήλων θα γίνεται από τους ανώτερους ιεραρχικά προϊσταμένους, στους οποίους υπάγονται κυρίως οι γενικοί διευθυντές. Οι προϊστάμενοι που σήμερα είναι σχεδόν όλοι διορισμένοι και όχι επιλεγμένοι με τις τακτικές του υπαλληλικού κώδικα, δεν πείθουν για την απαιτούμενη αξιοπιστία και αμεροληψία τους. Το 40% της ανταμοιβής θα καταβάλλεται οριζόντια σε όλους τους επιλεγέντες και το υπολειπόμενο 60% ανά βαθμό συμβολής του εκάστοτε υπαλλήλου στον καθορισμένο στόχο. Υπάρχει ανώτατο όριο αμοιβής στο 15% του βασικού μισθού του εκάστοτε υπαλλήλου, ποσό ελάχιστα κατώτερο των δύο μισθών.

Η διαδικασία προβλέπει ότι οι προϊστάμενοι ορίζουν δικαιούχους υπαλλήλους. Οι κρίσεις, ωστόσο, έστω κι αν με την αύξηση της μοριοδότησης για λιγότερο αντικειμενικά κριτήρια – συνέντευξη - προχωρούν με βραδύ ρυθμό ή ακόμα και καθόλου, καθιστώντας τις αναθέσεις θέσεων ευθύνης μια κανονικότητα.

Ο περιορισμός του μπόνους στο ύψος του 15% του ετήσιου μισθού και η μεσολάβηση μεγάλου χρονικού διαστήματος συμβάλλει στην αποσύνδεση επίτευξης στόχου και ανταμοιβής μειώνοντας τον αντίκτυπο για τους εργαζόμενους.

Επίσης, η θέσπιση ορίου σε συνθήκες πληθωριστικής κρίσης υπονομεύει και την οικονομική σημασία του στόχου. Είναι εντυπωσιακό ότι η ρύθμιση ενός πεδίου που θα έπρεπε να χαρακτηρίζεται από εχέγγυα αξιοπιστίας γίνεται με την ενδεικτική ιδίως πρόβλεψη ασαφών κριτηρίων για την επιλογή των υπαλλήλων που θα λαμβάνουν την οικονομική ανταμοιβή.

Δεν λαμβάνεται, δηλαδή, καμία μέριμνα για τη διασφάλιση των αρχών της αμεροληψίας, της αξιοκρατίας στη διαχείριση του ανθρώπινου δυναμικού. Αντίθετα, δημιουργείται πρόσφορο έδαφος για αυθαίρετες επιλογές των οργάνων που παίρνουν την σχετική απόφαση σύμφωνα με την δική τους υποκειμενική κρίση και διάθεση ή και σύμφωνα με τις υποδείξεις που δέχονται από τους ανωτέρους μέχρι και το επίπεδο της πολιτικής ηγεσίας.

Ανοίγει έτσι ένα πεδίο δόξης λαμπρό για την αναξιοκρατία και μέσω αυτής για την ποδηγέτηση της δημόσιας διοίκησης από την πολιτική ηγεσία, κάτι που μοιάζει να είναι σε συμφωνία με την απόλυτη αδιαφορία της Κυβέρνησης για την επιλογή προϊσταμένων μέσω κρίσεων σε αυτά τα 5 χρόνια της διακυβέρνησής της, όταν μάλιστα ο μοναδικός έλεγχος αυτής της εντελώς υποκειμενικής απόφασης είναι ο δειγματοληπτικός, που απλώς δύναται και δεν υποχρεούται να διενεργεί η Εθνική Αρχή Διαφάνειας επί ασαφών κριτηρίων.

Δυστυχώς, ο χρόνος κυλάει πάρα πολύ γρήγορα. Δεν θέλω να κάνω κατάχρηση αυτού. Θα μιλήσω και για το άρθρο 63 και θα κλείσω με αυτό. Η θέση Ειδικού Γραμματέα στο Εθνικό Τυπογραφείο που θέσπισε η κυβέρνηση με το νόμο του Επιτελικού Κράτους αναβαθμίζεται σε θέση Γενικού Γραμματέα. Πρόκειται για αναβάθμιση μιας πολιτικά ορισμένης θέσης και συνιστά καθαρά φωτογραφική διάταξη ρουσφετολογικού χαρακτήρα.

Ποια ανάγκη προέκυψε ξαφνικά; Πότε άλλαξε και πώς άλλαξε ο όγκος και η βαρύτητα της εργασίας, όπως εντελώς αόριστα και προσχηματικά αναφέρεται στην Αιτιολογική Έκθεση; Διότι, εν προκειμένω, όπως διαβάζουμε στις συνοδευτικές εκθέσεις έχουμε επιβάρυνση άνευ λόγου στον κρατικό Προϋπολογισμό ετησίως τουλάχιστον κατά 11.000 ευρώ από την καταβολή διαφοράς αποδοχών της θέσης μετακλητού Γενικού Γραμματέα του Εθνικού Τυπογραφείου αντί μετακλητού Ειδικού Γραμματέα που προβλέπεται σήμερα, καθώς, επίσης και πρόσθετη ετήσια δαπάνη για την κάλυψη προσαυξημένων εξόδων λειτουργίας του ιδιαίτερου γραφείου του Γενικού Γραμματέα του Εθνικού Τυπογραφείου.

Καταβολή αποδοχών σε μεγαλύτερο αριθμό συνεργατών, εκ των οποίων ένας ορίζεται Διευθυντής, το ύψος της οποίας εξαρτάται από πραγματικά γεγονότα, όπως πολύ χαρακτηριστικά αναφέρεται.

Αυτά και τα υπόλοιπα θα τα πούμε στη δεύτερη ανάγνωση.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο κ. Χρηστίδης.

**ΠΑΥΛΟΣ ΧΡΗΣΤΙΔΗΣ (Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ»):** Πρώτα απ’ όλα, οφείλω να κάνω ένα σχόλιο, διότι, έχω την εντύπωση ότι για ακόμα μία φορά ανατίθεται στον κ. Λιβάνιο να βγάλει τα κάστανα από τη φωτιά, γιατί αυτό το νομοσχέδιο έρχεται ως μία σκέψη που καλύπτει με τρόπο που θυμίζει «μπαλώματα» και με μικροδιευθετήσεις τρύπες, οι οποίες, έρχονται από το παρελθόν και αφορούν το κενό στην ανάπτυξη του ανθρώπινου δυναμικού στο δημόσιο.

Το λέω αυτό, διότι, είναι χαρακτηριστικό ότι η Νέα Δημοκρατία βρίσκεται ήδη πέντε χρόνια στην Κυβέρνηση και τώρα έχει αποφασίσει να φτιάξει μια εξαμελή επιτροπή για τον συντονισμό των κινήτρων βάσει στοχοθεσίας.

 Όλες εκείνες οι ανακοινώσεις που κάθε λίγες εβδομάδες βλέπαμε στο τύπο τα προηγούμενα χρόνια για μια μεγάλη μεταρρύθμιση της στοχοθεσίας στο δημόσιο καταλήγουν σήμερα σε μια 20μελή επιτροπή που θα τη συντονίσει.

 Αυτό είναι ένα χαρακτηριστικό αποτέλεσμα αυτών που εμείς αποκαλούμε ρηχές μεταρρυθμίσεις, μεταρρυθμίσεις που ανάμεσα στα υπόλοιπα βάζουν και επιτυχόντες δύο διαγωνισμών να τσακώνονται μεταξύ τους, ενώ όλοι γνωρίζουμε και αντιλαμβανόμαστε ότι θα μπορούσαν και οι δύο να προσληφθούν. Αναφέρομαι στους επιτυχόντες της 2γ΄ και της 1γ΄. Το λέω διότι είναι σαφές ότι όλα αυτά τα «μπαλώματα» με την πρώτη πίεση σκίζονται και φανερώνουν τη γύμνια μιας κυβερνητικής πολιτικής που αφορά το ανθρώπινο δυναμικό της διοίκησης.

Αυτή ακριβώς η πενταετής διαδικασία που θυμίζει κοπτοραπτική στα θέματα της στοχοθεσίας και της αξιολόγησης στο δημόσιο, συμπαρασύρει σήμερα αλλά και εμποδίζει ολόκληρη τη λειτουργία, γιατί με αυτά τα πισωγυρίσματα και τις, κατά καιρούς, νέες ιδέες των διάφορων μαθητευόμενων μάγων δεν έχει κολλήσει μόνο η στοχοθεσία, αλλά και η αξιολόγηση και η επιλογή προϊσταμένων κι ένα σωρό ακόμα θέματα οργάνωσης του προσωπικού που υπηρετούν στο δημόσιο.

Έχουν ξεχάσει να μας πουν όλοι όσοι έχουν τοποθετηθεί αυτές τις μέρες ότι είναι αυτή η Κυβέρνηση της Νέας Δημοκρατίας που πείραξε το ΑΣΕΠ, δήθεν το επανεφήυρε με το ν. 4765 που ψήφισε τον Ιανουάριο του 2021 και, με βάση αυτό το νόμο, λειτουργεί εδώ και τρία χρόνια το ΑΣΕΠ το οποίο, μάλιστα, το κατηγόρησε ο ίδιος ο κ. Μητσοτάκης πριν από λίγες εβδομάδες ότι καθυστερεί.

Αναρωτιέμαι, υπάρχουν καθυστερήσεις στο ΑΣΕΠ; Προφανώς μπορεί και να υπάρχουν θέματα τα οποία θα έπρεπε να τρέχουν πολύ πιο γρήγορα, αλλά η κυβέρνηση παρέλαβε μια Ανεξάρτητη Αρχή – «γίγαντα», το ΑΣΕΠ, όπως το είχε οραματιστεί ο Αναστάσιος Πεπονής, και του έκοψε τα πόδια. Το ναρκοθέτησε πλήρως. Ακριβώς όπως είχαμε επισημάνει και κατά τη συζήτηση του ν. 4765, έμπλεξε το ΑΣΕΠ με πάρα πολλές διαδικασίες και κυρίως με την αδυναμία συντονισμού και προγραμματισμού του έργου του, ώστε οι καθυστερήσεις, έτσι ακριβώς όπως σήμερα γίνονται, είναι απολύτως προβλέψιμες και δυστυχώς αναπόφευκτες.

Επομένως, περιλαμβάνει θα έλεγα πολύ θράσος σήμερα να έρχεται η Νέα Δημοκρατία και να κατηγορεί το ΑΣΕΠ για καθυστερήσεις. Το κατηγορεί για ένα πρόβλημα το οποίο η ίδια δημιούργησε. Παρέλαβε μία Αρχή και η κυβέρνηση αντί να το πάει μπροστά το σέρνει προς τα πίσω με μικρονοϊκές διευθετήσεις και είναι ένας καθηλωμένος γίγαντας πια το ΑΣΕΠ.

Τι κάνει τώρα, λοιπόν, η Κυβέρνηση. Θα τα λύσει όλα αυτά τα προβλήματα των καθυστερήσεων του ΑΣΕΠ, για τα οποία διερρήγνυε τα ιμάτιά της, με μερικές διατάξεις που μειώνουν μια προθεσμία από δέκα σε πέντε ημέρες και με τιμωρία όσων δεν αποδέχονται ασμένως τον διορισμό τους; Αντί να κάνει το δημόσιο ελκυστικό και με καλύτερους μισθούς και με πραγματική αξιοκρατία επιλέγει να εισάγει τιμωρητικές διατάξεις.

Αυτό είναι το οποίο βλέπουμε και στο άρθρο 9, την τιμωρητική διάταξη για τριετή αποκλεισμό από τις διαδικασίες του ΑΣΕΠ εάν κάποιος δεν αποδεχθεί τον διορισμό του, κάτι που εμείς θεωρούμε εντελώς απαράδεκτο. Λες και μπορεί ποτέ να πάει μπροστά οποιοσδήποτε φορέας εάν διοικείται, εκ των προτέρων μάλιστα, με απειλές και ενδεχόμενους αποκλεισμούς. Αυτό, όμως, δεν μας κάνει εντύπωση, γιατί αυτό είναι και η έννοια της συντηρητικής κυβέρνησης. Κάθε φορά που δεν μπορεί να δοθεί μια λύση σε ένα πρόβλημα καταφεύγει στην καταστολή. Το έχουμε δει σε πολλά αντίστοιχα παραδείγματα το τελευταίο χρονικό διάστημα.

Άραγε, πόσο αναντίστοιχη είναι μια τέτοια προσφυγή σε μέτρα τιμωρητικού χαρακτήρα από αυτό το οποίο είναι το ζητούμενο σήμερα, την εποχή της ψηφιοποίησης και της τεχνητής νοημοσύνης. Αναντίστοιχο προς την εκσυγχρονιστική λογική μιας εποχής που λέει ότι ο εργαζόμενος όχι μόνο αποδίδει καλύτερα σε μια δουλειά που τον ικανοποιεί και τον αμείβει επαρκώς, αλλά και ότι ο εργαζόμενος πρέπει να αναζητά διαρκώς νέες προκλήσεις και ευκαιρίες μάθησης. Όχι να τον καρφώνει το δημόσιο με το ζόρι στην ίδια καρέκλα για δέκα χρόνια, όπως για παράδειγμα προβλέπεται στο άρθρο 4.

 Έχουμε πάει σε μια άλλη εποχή και η Νέα Δημοκρατία αρνείται να το πάρει χαμπάρι. Εκείνες οι δουλειές που αξιοποιούν την ανθρώπινη νόηση, τη δημιουργικότητα, τη μνήμη γνώσης που συσσωρεύει κάθε φορέας, δεν προωθούνται, ούτε αναπτύσσονται με απαγορεύσεις και ποινές.

Θέλω να σημειώσω εδώ και την προϊούσα μείωση των θέσεων του μόνιμου προσωπικού στο δημόσιο με την ταυτόχρονη αύξηση των συμβασιούχων υπαλλήλων. Αυτή η τάση, πέρα από την προφανή προτίμηση της Κυβέρνησης να δημιουργεί ένα σώμα συμβασιούχων «ομήρων», δείχνει και μια χοντρή άγνοια των πεδίων στα οποία σήμερα απαιτείται κρατική παρέμβαση. Τα αντικείμενα με τα οποία σήμερα πρέπει να συνδιαλλαγεί η δημόσια διοίκηση, απαιτούν μόνιμες θέσεις. Η κλιματική κρίση, η τεχνητή νοημοσύνη, οι κρίσεις κάθε μορφής δεν αντιμετωπίζονται με συμβασιούχους ή υπαλλήλους αναδόχων εταιρειών. Μόνο ένα καλά εκπαιδευμένο μόνιμο ανθρώπινο δυναμικό της διοίκησης μπορεί να οικοδομήσει μια βιώσιμη δημόσια πολιτική για αυτά τα θέματα και να χτίσει τη θεσμική μνήμη της διοίκησης για κάθε πρόβλημα που αντιμετωπίζει.

Επομένως, αντί να προσπαθεί η Κυβέρνηση να κρατήσει τους ανθρώπους στο δημόσιο με τιμωρίες ή με εξαιρέσεις από την κινητικότητα, οφείλει να κάνει το δημόσιο ένα ελκυστικό εργοδότη. Και εδώ είμαστε για να συμβάλουμε όλοι. Το ακούσαμε χθες και από τους φορείς. Ο κύριος Μητσοτάκης στη Διεθνή Έκθεση Θεσσαλονίκης διαφήμισε ότι δήθεν θα φροντίσει για αυξήσεις στους δημοσίους υπαλλήλους. Αν κοιτάξει κάποιος τις λεπτομέρειες αυτής της εξαγγελίας, που γέμισε πρωτοσέλιδα εκείνες τις ημέρες, θα διαπιστώσει το εξής. Ο Πρωθυπουργός έταξε ότι σε συνάρτηση με τον κατώτατο μισθό στον ιδιωτικό τομέα σταδιακά οι δημόσιοι υπάλληλοι θα έχουν πάρει μέχρι το 2027 αύξηση 100 ευρώ μεικτά.

Επομένως, το συγκεκριμένο νομοσχέδιο δεν θεραπεύει καμία από τις διαχρονικές παθογένειες της δημόσιας διοίκησης. Αποτελεί μια σειρά από επιφανειακές και ήσσονος σημασίας ρυθμίσεις χωρίς τις δομικές αλλαγές που απαιτούνται για την αξιοποίηση των δημοσίων υπαλλήλων, τον περιορισμό της γραφειοκρατίας και την αποδυνάμωση του παράλληλου συστήματος διοίκησης, που συνθέτουν οι μετακλητοί οι και εταιρείες παροχής συμβουλευτικών υπηρεσιών.

Άρα, εμείς υπερασπιζόμαστε για ακόμα μία φορά ότι η λογική πρέπει να κερδίζει της επικοινωνίας. Έχουμε - όπως ανέφερα και προηγουμένως - στο νομοσχέδιο αυτό ρύθμιση για θέματα που αφορούν τον πρόσφατο γραπτό διαγωνισμό του ΑΣΕΠ της 2 γ΄ του 2022. Υπερασπιζόμαστε, λοιπόν, ξανά και το λέω με καθαρό τρόπο χωρίς αστερίσκους και υποσημειώσεις, το αίτημα να απορροφηθούν άμεσα όλοι οι επιτυχόντες από το συγκεκριμένο διαγωνισμό. Η υποστελέχωση των υπηρεσιών αποδεικνύει την αναγκαιότητα αυτών των προσλήψεων. Ταυτόχρονα, μέχρι να ολοκληρωθεί η απορρόφησή τους, να μην διεξαχθεί νέος διαγωνισμός με εξαίρεση διαγωνισμούς σε ειδικότητες και κλάδους που δεν περιλαμβάνονται στη δεξαμενή των επιτυχόντων.

Το γεγονός ότι ενάμιση χρόνο μετά το διαγωνισμό μερικές χιλιάδες επιτυχόντων παραμένουν αδιόριστοι, επιβεβαιώνει με απόλυτο τρόπο την κριτική που είχε ασκήσει και τότε η παράταξή μας. Η Κυβέρνηση είχε αναγγείλει τον πρώτο μεγάλο γραπτό διαγωνισμό και ήταν σαφές ότι ήθελε να γίνει ο διαγωνισμός εκείνος πριν τις εκλογές για προφανείς λόγους. Όμως, επειδή δεν κατάφερε να προκηρύξει τον διαγωνισμό για τις συγκεκριμένες θέσεις, στις οποίες είχε προγραμματίσει να γίνουν οι προσλήψεις, έκανε έναν γενικό διαγωνισμό στον οποίο συμμετείχαν άνθρωποι χωρίς να ξέρει το δημόσιο αν χρειάζεται αντίστοιχα πτυχία ή προσόντα.

Κλείνοντας, οφείλουμε να έχουμε στο μυαλό μας ότι αυτοί οι επιτυχόντες μπήκαν σε μια δεξαμενή επιτυχόντων και σε αυτήν κολυμπούν ακόμα, χωρίς να γνωρίζουν όχι μόνο πότε, αλλά ακόμη και το αν θα προσληφθούν. Η Κυβέρνηση δεν μιλάει καθαρά. Φαίνεται σαν να μασάει τα λόγια της όταν λέει ότι οι επιτυχόντες δεν σημαίνει ότι είναι και διοριστέοι. Αν, όμως, το κράτος θέλει να αντιμετωπίζουν και οι υποψήφιοι εργαζόμενοί του με σοβαρότητα το ίδιο, πρέπει και αυτό να τους αντιμετωπίζει με σοβαρότητα και όχι να τους στοιβάζει σε δεξαμενές παίζοντας με τις ελπίδες τους και τις απολύτως θεμιτές φιλοδοξίες τους μόνο για προεκλογικούς σκοπούς.

Οφείλουμε να κρατήσουμε προς γνώση για τον επόμενο διαγωνισμό, ο οποίος πρέπει να γίνει για συγκεκριμένες θέσεις και όχι απλά για να γεμίζουν δεξαμενές τις οποίες θα αδειάζουν κάθε δύο χρόνια που θα γίνεται ένας νέος διαγωνισμός, όπως ακριβώς προβλέπει ο 4765/21 το πώς θα λειτουργήσουμε από δω και μπρος. Νομίζω, ότι αυτό πρέπει να είναι ένα μήνυμα και προς τον ίδιο τον Πρωθυπουργό. Εάν δεν το πάρει αυτό το μήνυμα, τότε σημαίνει πολύ απλά, ότι ο κος Μητσοτάκης ανακοινώνει αριθμούς προσλήψεων και ειδικότητες στον αέρα χωρίς απολύτως καμία σοβαρότητα και σχέδιο.

**ΠΑΝΑΓΗΣ ΚΑΠΠΑΤΟΣ(ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ):** Τον λόγο έχει ο κ. Ιωάννης Δελής, Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ».

**ΙΩΑΝΝΗΣ ΔΕΛΗΣ** **(Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Δεν υποτιμούμε, κύριε Πρόεδρε, καμία διάταξη του νομοσχεδίου αλλά κατά την άποψή μας, η καρδιά του βρίσκεται στο δεύτερο μέρος και συγκεκριμένα στα άρθρα από το 30ο μέχρι το 50ο περίπου. Και αυτό βέβαια καθορίζει και την αρνητική ψήφο του Κ.Κ.Ε. επί της αρχής του νομοσχεδίου. Στα άρθρα αυτά, στο τμήμα αυτό του νομοσχεδίου, περιγράφεται, εξειδικεύεται, επεκτείνεται, γενικεύεται μια διαδικασία η οποία είναι ενιαία, η διαδικασία της στοχοθεσίας των μπόνους και της αξιολόγησης, των ανταμοιβών δηλαδή με τη σειρά ακριβώς που τα λέω.

Πρόκειται για την εφαρμογή του νόμου 4940, για την αξιολόγηση, τη στοχοθεσία και των κινήτρων αμοιβής της Κυβέρνησης της Νέας Δημοκρατίας από το 2022 όπως είπαμε. Η στοχοθεσία, βεβαίως, προκύπτει από την ίδια την Κυβέρνηση και την πολιτική της. Ουσιαστικά είναι η εφαρμογή της κυβερνητικής πολιτικής. Τα κίνητρα αμοιβής, τα μπόνους, δεν είναι παρά εργαλεία χειραγώγησης. Είναι το «καρότο», αν θέλετε, για την εφαρμογή αυτής της πολιτικής, αλλά, ταυτόχρονα είναι και το άλλοθι για την λιτότητα στην οποία έχουν καταδικαστεί χιλιάδες δημόσιοι υπάλληλοι. Το άλλοθι του τσακίσματος των μισθών και βεβαίως η αξιολόγηση είναι το τελικό στάδιο αυτής της διαδικασίας, η οποία επιχειρείται να εφαρμοστεί εδώ και εκεί σε όλο το δημόσιο ακόμα και δια πυρός και σιδήρου με την έννοια των δικαστικών προσφυγών.

Μονάχα στο Υπουργείο Παιδείας έχουμε χάσει το μέτρημα από το πόσες φορές έχει προσφύγει στα δικαστήρια, για να εφαρμοστεί η αξιολόγηση στην εκπαίδευση, μια αξιολόγηση η οποία συναντά την καθολική άρνηση στο χώρο της εκπαίδευσης, αλλά και σε άλλους χώρους.

Πρόκειται, για την αξιολόγηση, για μία ταξική λειτουργία, αντιλαϊκή, αντεργατική, η ταξικότητα της οποίας δεν καθορίζεται μονάχα από το ίδιο της το περιεχόμενο, που κι αυτό αν θέλετε, καθορίζεται από τον ίδιο τον ταξικό χαρακτήρα του κράτους. Αυτό καθορίζει τελικά και τα μέτρα τα οποία λαμβάνει αυτό το κράτος και τα εξειδικεύει.

Επιπλέον, το νομοσχέδιο δεν απαντά στο μεγάλο πρόβλημα που υπάρχει στην δημόσια διοίκηση, στην τραγική υποστελέχωση πάρα πολλών τομέων που σχετίζονται ιδιαίτερα με τις κοινωνικές ανάγκες. Δεν είναι μόνο η παιδεία και η υγεία στις οποίες αναφερθήκαμε, είναι και η πολιτική προστασία, η υπηρεσία πολιτικής αεροπορίας και με ότι αυτό μπορεί να σημαίνει, είναι μια σειρά από υπηρεσίες. Η κτηνιατρική υπηρεσία - μια που το έφερε η κουβέντα - έχουμε την εμφάνιση και την ένταση ιδιαίτερα σε ορισμένες περιοχές όπως στον Έβρο ζωονόσων.

Μιλάμε τώρα για μια κτηνιατρική υπηρεσία, κυρία Υπουργέ, η οποία είναι αποδεκατισμένη και μιλάμε για τον Έβρο που είναι η πύλη εισόδου των ζωονόσων εκ της γεωγραφικής του θέσεως, καταλαβαίνετε. Δεν μπορεί λοιπόν, εκεί, οι κτηνίατροι να είναι το ένα τρίτο από αυτούς που ήταν πριν μερικά χρόνια. Δεν μπορεί να μη λειτουργεί το κέντρο εξωτικών νοσημάτων και να υπάρχει ως κτίριο αλλά να μην είναι στελεχωμένο το κέντρο εξωτικών νοσημάτων ζωονόσων στην Ορεστιάδα. Αυτά τα φέρνω ως παραδείγματα.

Δεν απαντά το νομοσχέδιο στην υποστελέχωση του δημόσιου τομέα, ιδιαίτερα των κοινωνικών υπηρεσιών. Πριν μπω σε κάποια επιμέρους ζητήματα με τα οποία αυτό ασχολείται με τα άρθρα, να πω ότι αυτός ο χαρακτήρας του νομοσχεδίου, ο αντιλαϊκός, ο αντεργατικός, που καθορίζει και τη δική μας ψήφο, δεν αλλάζει βεβαίως με το ότι μπορεί να υπάρχουν και υπάρχουν θετικές διατάξεις μέσα στο νομοσχέδιο, τις οποίες θα ψηφίσουμε. Δεν έχουμε κανένα απολύτως πρόβλημα, όπως είναι το άρθρο 18, για παράδειγμα. Αυτό, όμως, δεν αλλάζει και δεν θα μπορούσε να αλλάξει την κατεύθυνση, τον χαρακτήρα και την ουσία του νομοθετήματος του σημερινού.

Θα ξεκινήσω με το άρθρο 3, το άρθρο για τα άτομα με αναπηρία. Το γνωρίζετε, ασφαλώς, αλλά κ. Υπουργέ, η ανεργία, ιδιαίτερα σε αυτούς τους ανθρώπους, είναι τεράστια. Μπορεί να πλησιάζει και να ξεπερνά ίσως και το 90%. Πρόκειται για ένα πολύ σοβαρό κοινωνικό πρόβλημα, έτσι όπως εμφανίζεται. Οι προσλήψεις, επειδή μιλάτε για ποσοστώσεις, αφήστε που ποσοστώσεις υπήρχαν και παλιότερα, δεν θυμόμαστε να έχουν τηρηθεί αυτές οι ποσοστώσεις. Αλλά το πρόβλημα δεν είναι πάλι στις ποσοστώσεις, είναι στο πόσες προσλήψεις γίνονται. Από τη στιγμή, λοιπόν, που γίνονται ελάχιστες προσλήψεις, ελάχιστοι θα είναι και οι προσλαμβανόμενοι άνθρωποι που έχουν αναπηρίες.

Αυτό είναι το πρόβλημα και αυτό δεν το λύνει το συγκεκριμένο νομοσχέδιο. Η υποστελέχωση της υπηρεσίας Πολιτικής Αεροπορίας. Νομίζω ότι αυτό είναι εξαιρετικά επείγον, από κάθε άποψη, όπως και να το δει κανείς ή η υποστελέχωση της Πολιτικής Προστασίας και συγκεκριμένα του Πυροσβεστικού Σώματος θα πω. Επιτέλους μονιμοποιήστε όλους αυτούς τους εποχικούς, όλους αυτούς τους πυροσβέστες πενταετούς υποχρέωσης. Παίρνω τυχαία ορισμένους χώρους, που έχουν πολύ μεγάλη σημασία, γενικότερα για την κοινωνία, για την δασοπροστασία, για την πολιτική προστασία εν γένει.

Τώρα, υπάρχει ένα παράδοξο στο νομοσχέδιο, το οποίο προκύπτει βεβαίως και από την χθεσινή ακρόαση των φορέων, που είχε πολύ μεγάλο ενδιαφέρον. Το παράδοξο είναι ότι ενώ υπάρχει αυτό το πρόβλημα, ενώ υπάρχει δηλαδή η υποστελέχωση και οι υπηρεσίες στενάζουν από πολύ σοβαρές ελλείψεις προσωπικού, εμείς εδώ συζητάμε για το πώς θα γίνονται οι προσλήψεις, για τον τρόπο δηλαδή, για το τεχνοκρατικό μέρος του ζητήματος αυτού. Δεν λέμε ότι δεν έχει σημασία. Ασφαλώς και έχει, αλλά όμως μεγαλύτερη σημασία έχει, κύριε Υπουργέ και κυρία Υπουργέ, το πόσοι τελικά θα προσληφθούν. Οι προσλήψεις γίνονται με το σταγονόμετρο.

Την ίδια στιγμή, με πολύ μεγάλη ταχύτητα, επεκτείνονται οι ελαστικές σχέσεις εργασίας στο δημόσιο. Μιλάμε τώρα για εργαζόμενους με πολύ λίγα δικαιώματα. Μου έρχεται στο νου πάλι - μιας και μιλάμε για να αναδείξουμε και ένα ζήτημα που αφορά τις γυναίκες- οι συμβασιούχες εκπαιδευτικοί. Οι γυναίκες στην εκπαίδευση ξέρετε δεν έχουν τα ίδια δικαιώματα με τις υπόλοιπες γυναίκες εργαζόμενες στο δημόσιο. Δικαιούνται πολύ λιγότερες ημέρες άδειας, ακόμα και επαπειλούμενη κύηση αν έχει κάποια γυναίκα, δεν δικαιούται άδεια πέρα από τις 15 ημέρες. Καταλαβαίνετε τι μπορεί να σημαίνει αυτό. Έδωσα ένα παράδειγμα «χτυπημένων» δικαιωμάτων και ανασφάλειας.

Συνεπώς, όταν υπάρχει αυτό το πρόβλημα, δεν ξέρουμε αν αποτελεί απάντηση η σύντμηση των προθεσμιών και η επιτάχυνση. Δεν είναι κακό πράγμα να επιταχυνθεί. Το ζήτημα είναι να επιταχύνεις τις ελάχιστες προσλήψεις; Να τις επιταχύνεις. Το πρόβλημα όμως θα παραμείνει, δεν θα λυθεί η ουσία του προβλήματος δηλαδή. Μπορεί να λύσει αυτά τα προβλήματα η ηλεκτρονική πλατφόρμα που προβλέπεται για τους εργαζομένους ιδιωτικού δικαίου ορισμένου χρόνου, των ΙΔΟΧ; Όχι, κατά την άποψή μας.

Εν πάση περιπτώσει, το ερώτημα παραμένει, σας το θέσαμε προχθές, το επαναλαμβάνουμε και σήμερα. Γιατί η Κυβέρνηση δεν μονιμοποιεί τους συμβασιούχους, τους χιλιάδες συμβασιούχους στο δημόσιο; Ξέρετε, οι συμβασιούχοι στο δημόσιο έχουν γενικευτεί και έχουν επεκταθεί ιδιαίτερα μετά το 1990. Δεν είναι τυχαία η ημερομηνία. Τα προηγούμενα χρόνια πριν το 1990, ήταν ελάχιστοι και αφορούσε ορισμένες εκατοντάδες εργαζομένων, κυρίως στην εκπαίδευση, που αναπλήρωναν για πολύ συγκεκριμένους λόγους.

Γιατί, λοιπόν, δεν μονιμοποιείτε τους συμβασιούχους αν, πραγματικά, θέλετε να μειώσετε το μεγάλο διοικητικό βάρος που συνεπάγονται οι συνεχείς προσλήψεις, το να ασχολούνται, δηλαδή, οι υπηρεσίες, με τις συνεχείς ανανεώσεις και με ό,τι αυτό μπορεί να σημαίνει; Κάτι γνωρίζετε εκεί στο Υπουργείο σας, δεν μπορεί. Σας τρώει αρκετό χρόνο και σε εσάς, αλλά και στους εργαζόμενους.

Είπατε ότι πολύ νεοδιορισμένοι δεν αποδέχονται - και έτσι είναι πράγματι - ή παραιτούνται. Και μάλιστα, για να το αντιμετωπίσετε αυτό, βάζετε και μια τιμωρητική διάταξη με το άρθρο 9, με έναν τρόπο, μάλιστα, οριζόντιο, χωρίς καμία διαφοροποίηση. Θεωρείτε ότι αυτό αποτελεί λύση, ότι αυτό θα αποτελέσει το κίνητρο ή θα αντιμετωπίσει το πρόβλημα που υπάρχει των παραιτήσεων; Αν νομίζετε ότι αυτό είναι το πρόβλημα, νομίζω ότι δεν θα δικαιωθείτε, από τη στιγμή που άλλες είναι οι αιτίες που οδηγούν εκεί τους νεοδιοριζόμενους. Κατ’ αρχάς οι χαμηλοί τους μισθοί.

Να σας πω ένα παράδειγμα. Ένας νεοδιοριζόμενος εκπαιδευτικός, ο οποίος θα διοριστεί, για παράδειγμα, στη Σαντορίνη ή στη Ρόδο, ο πρώτος του μισθός θα είναι 776 ευρώ. Πείτε μου εσείς τι μπορεί να κάνει αυτός ο άνθρωπος, όχι μόνο στη Σαντορίνη και στη Ρόδο, αλλά σε οποιαδήποτε περιοχή της χώρας. Δεν μπορεί να βγάλει τα έξοδά του με αυτά τα χρήματα.

Βεβαίως, έρχεστε εδώ και λέτε ότι δώσατε αυξήσεις στους δημοσίους υπαλλήλους μετά από χρόνια. Δώσατε κάποιες αυξήσεις, οι οποίες φτάνουν - γιατί υπάρχουν και στοιχεία αριθμητικά - γύρω στο 5,5%, αλλά ο πληθωρισμός έχει ξεπεράσει το 11% αθροιστικά όλα αυτά τα χρόνια και στα τρόφιμα έχει πάει ακόμα πιο πάνω. Μιλάτε για μισθούς που θα αυξηθούν. Στην ουσία μιλάτε για ένα 20ευρω που θα δώσετε από τον Απρίλη του 2025, αλλά δεν μιλάτε για τον 13ο και τον 14ο μισθό που θα ήταν, πραγματικά, μια μεγάλη ανάσα για τους εργαζόμενους στο δημόσιο. Να πάρουν πίσω αυτό που είχαν, δηλαδή, τα προηγούμενα χρόνια, τις προηγούμενες δεκαετίες και που οι μνημονιακές κυβερνήσεις, το κόψατε. Δεν το ξέχασαν, όμως, οι εργαζόμενοι. Το διεκδικούν και πολύ καλά κάνουν και είναι και δίκαιο, άλλωστε. Για τους νεοδιοριζόμενους έχω πει για το μισθολογικό τους ζήτημα. Λίγο- πολύ τα ίδια είναι σε όλες τις υπηρεσίες.

Υπάρχει όμως και κάτι ακόμα. Υπάρχουν οι συνθήκες εργασίας, η εντατικοποίηση της εργασίας, η έλλειψη μέτρων ασφάλειας και υγιεινής. Δεν ξέρω πόσο ελκυστικό είναι, για παράδειγμα - επειδή συνήθως μας λένε, ιδίως από το Υπουργείο Υγείας για το ότι πολλοί διαγωνισμοί κρίνονται άγονοι - για ένα γιατρό, να ξέρει ότι θα είναι ο μοναδικός γιατρός σε ένα νοσοκομείο και να κινδυνεύει ακόμα και με λιποθυμία, όπως η γιατρός στη Σάμο, το προηγούμενο διάστημα. Πέρα από το μισθό, δηλαδή, είναι και οι ίδιες οι συνθήκες εργασίας, είναι και η επιστημονική εξέλιξη, βεβαίως, αυτών των ανθρώπων.

Όλους αυτούς τους ανθρώπους, λοιπόν, οι οποίοι πάνε στις απομακρυσμένες περιοχές, στις παραμεθόριες, εν πάση περιπτώσει, μακριά από το σπίτι τους, τους εξασφαλίζετε στέγη; Τους δίνετε άλλες παροχές; Όχι, βέβαια. Γι’ αυτό και έχουμε εικόνες δημοσίων υπαλλήλων, ιδιαίτερα εκπαιδευτικών, που κοιμούνται ακόμα και σε αυτοκίνητα ή σε κάμπινγκ ή σε σκηνές. Είναι εξασφαλισμένες οι άλλες υποδομές; Τα κέντρα υγείας; Τα σχολεία για τα παιδιά τους;

Φέρνετε επίσης και το άρθρο 4 και λέτε ότι θέλετε να δεσμεύσετε - γράφετε μάλλον- αυτούς που θα αξιοποιήσουν το κίνητρο της εντοπιότητας, να μείνουν για 15 χρόνια στο μέρος που πρωτοδιορίζονται, λες και δεν μπορεί να προκύψουν σε αυτά τα 15 χρόνια οικογενειακές ή άλλου είδους υποχρεώσεις. Η ζωή ξέρετε έχει συνεχώς εκπλήξεις και συνεχείς αλλαγές.

Σε σχέση με το σύστημα κινήτρων και ανταμοιβής, ακόμα και από την εποχή που συζητιόταν πριν δύο χρόνια ο νόμος Βορίδη για τη στοχοθεσία και την αξιολόγηση, τον οποίο νόμο Βορίδη, το Δεύτερο Μέρος δηλαδή του νομοσχεδίου, επί της ουσίας επεκτείνει το πεδίο εφαρμογής του ν.4940, στην ουσία ο στόχος αυτού του τρίπτυχου, της στοχοθεσίας, των κινήτρων αμοιβής και της αξιολόγησης, είναι να χειραγωγηθούν οι εργαζόμενοι ή να υποχρεωθούν, δηλαδή είτε με το καρότο είτε με το μαστίγιο, να εφαρμόσουν την κυβερνητική, την κρατική πολιτική, τη στρατηγική γενικότερα, η οποία είναι η κυρίαρχη αυτή τη στιγμή.

Δηλαδή, για να το κάνουμε και λίγο πιο λιανό, αυτό σημαίνει ότι οι υπάλληλοι του Υπουργείου Ναυτιλίας παραδείγματος χάρη, θα αξιολογούνται με βάση το πόσο γρήγορα προχωρά η ιδιωτικοποίηση μιας σειράς λιμανιών, με τα οποία έχουν σχέση ή οι υπάλληλοι του Υπουργείου Εξωτερικών θα αξιολογούνται με το κατά πόσο συμβάλλουν στην ανάδειξη του λεγόμενου σταθεροποιητικού ρόλου της χώρας, σε πάρα πολλά εισαγωγικά η φράση σταθεροποιητικός ρόλος, στην ευρύτερη περιοχή της Ανατολικής Μεσογείου.

Καταλαβαίνετε, δηλαδή, ότι στοχοθεσία μόνο ουδέτερη διαδικασία δεν είναι, εμπεριέχεται σε αυτήν όλη η ουσία της κυβερνητικής πολιτικής. Αυτοί οι στόχοι, όπως το παράδειγμα με το Υπουργείο Ναυτιλίας ή για το Υπουργείο Εξωτερικών, δεν νομίζω ότι έχουν και καμία σχέση με την με αυτό που λέτε, για την ουσιαστική βελτίωση της καθημερινότητας των πολιτικών. Αυτό που επιδιώκετε και εσείς, δεν πρωτοτυπείτε, και οι προηγούμενες κυβερνήσεις βεβαίως, είναι την ενεργητική εμπλοκή, αν γίνεται, αυτό θέλετε, αυτός είναι ο στόχος σας, των δημοσίων υπαλλήλων στην υλοποίηση αυτής της πολιτικής, που είναι αντιλαϊκή βεβαίως και είπαμε γιατί.

Μιλάτε για αξιοκρατία, για δικαιοσύνη, για ίση μεταχείριση. Αυτοί οι ισχυρισμοί βέβαια καταρρίπτονται απ’ το ότι αποκλείονται ολόκληρες κατηγορίες εργαζομένων, όπως οι ελαστικά εργαζόμενοι, δεν υπάγονται σε αυτές τις διατάξεις των περαιτέρω αμοιβών, καταρρίπτονται από το ότι τα ποσοστά των αμοιβών κατανέμονται από τους ίδιους τους διευθυντές.

Υπάρχει και κάτι ακόμα και με αυτό θα κλείσω, κ. Πρόεδρε, και ευχαριστώ πάρα πολύ για την ανοχή, που αφορά στο σύστημα διαχείρισης του ανθρώπινου δυναμικού, το οποίο θέλετε και αυτό να το παραδώσετε σε εργολάβο, που έχει την τεχνική υποστήριξη αυτού του συστήματος. Βεβαίως, αυτό το σύστημα αφορά και τα προσωπικά δεδομένα και θέλει μια μεγάλη προσοχή και το Υπουργείο Εσωτερικών έχει βεβαρημένο παρελθόν σε ό,τι αφορά τη συμπεριφορά του απέναντι στα προσωπικά δεδομένα, όλοι θυμόμαστε το γνωστό σκάνδαλο που είχαμε στις ευρωεκλογές με τη διαρροή των προσωπικών δεδομένων.

Ευχαριστώ πάρα πολύ, κύριε Πρόεδρε, όπως είπαμε καταψηφίζουμε επί της αρχής και στα άρθρα θα τοποθετηθούμε στην Ολομέλεια για το καθένα ξεχωριστά.

 Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αντωνίου Μαρία. Βεσυρόπουλος Απόστολος, Δαβάκης Αθανάσιος, Δημοσχάκης Αναστάσιος, Ζεμπίλης Αθανάσιος, Καππάτος Παναγής, Καραμανλή Άννα, Καραμανλής Αχ. Κωνσταντίνος, Κατσαφάδος Κωνσταντίνος, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης, Πλεύρης Αθανάσιος (Θάνος), Τσαβδαρίδης Λάζαρος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Χρηστίδου Ραλλία, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Ξανθόπουλος Θεόφιλος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Κτενά Αφροδίτη, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Ρούντας Γεώργιος, Καραγεωργοπούλου Ελένη, Δημητριάδης Πέτρος, Βαλτογιάννης Διονύσιος και Μπαράν Μπουρχάν.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Δεν βλέπω στην Αίθουσα να είναι ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», αν έρθει θα επιστρέψουμε να του δώσουμε τον λόγο.

Τον λόγο έχει ο κ. Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):**Κύριε Πρόεδρε, είπα κάποια πράγματα επί της αρχής στην προηγούμενή μου τοποθέτηση κατά την συζήτηση επί της αρχής του νομοσχεδίου. Νομίζω ότι αυτά αποτελούν τη βάση πάνω στην οποία πρέπει να κριθεί και το νομοσχέδιο στις επιμέρους ρυθμίσεις του.

Κύριε Υπουργέ, κυρία Υφυπουργέ, ο εκπεφρασμένος στόχος του νομοσχεδίου, του Πρώτου Μέρους εν πάση περιπτώσει τουλάχιστον, είναι η επιτάχυνση της διαδικασίας προσλήψεων και η αντιμετώπιση ενός υπαρκτού προβλήματος, των καθυστερήσεων στις διαδικασίες.

 Για να λύσεις, όμως, ένα πρόβλημα πρέπει να εντοπίσεις ορθά τις αιτίες του προβλήματος και θέλω λίγο να δω με βάση τις Εκθέσεις, αλλά και τις επιμέρους ρυθμίσεις του νομοσχεδίου ποιες είναι αυτές οι αιτίες, κατά τη γνώμη της Κυβέρνησης, ποιες είναι οι αιτίες κατά τη γνώμη της πολιτικής ηγεσίας του Υπουργείου Εσωτερικών, τις εντοπίζει ορθά ή τις εντοπίζει λανθασμένα;

Με βάση, λοιπόν, τις Εκθέσεις, με βάση τις πολιτικές τοποθετήσεις της Κυβέρνησης όλα τα προηγούμενα χρόνια και με βάση τις επιμέρους ρυθμίσεις του νομοσχεδίου, η ευθύνη κατά την Κυβέρνηση εντοπίζεται, πρώτον, στην ολιγωρία του ΑΣΕΠ. Το ΑΣΕΠ φταίει για το γεγονός ότι δεν γίνονται γρήγορα οι προσλήψεις.

Δεύτερον, στους φορείς υποδοχής. Οι φορείς υποδοχής φταίνε που δεν γίνονται γρήγορα και χωρίς καθυστέρηση οι προσλήψεις.

Τρίτον, ατομικά, φταίνε οι πολίτες που ενώ κρίνονται διοριστέοι είτε δεν αποδέχονται είτε παραιτούνται από τη θέση τους και είναι ακριβώς αυτή – τέλος πάντων -η ιδεολογική κατασκευή της πραγματικότητας την οποία έχετε φτιάξει που επαναφέρει στην ημερήσια διάταξη το ζήτημα της ατομικής ευθύνης. Φταίνε οι πολίτες, φταίνε αυτοί που διορίζονται και μετά παραιτούνται.

Με δεδομένη αυτή την αξιολόγηση των αιτιών που κάνετε είναι προφανές, ότι δεν μπορείτε και να αντιμετωπίσετε το υπαρκτό πρόβλημα, διότι όταν δεν εντοπίζετε ορθά τις αιτίες, αναγκαστικά και νομοτελειακά θα οδηγηθείτε σε αστοχία.

Διαβάζω από το Υπόμνημα του Συνηγόρου του Πολίτη που σας τα λέει μεν ευγενικά, αλλά σας τα λέει με πολύ μεγάλη σαφήνεια.

Τι λέει ο Συνήγορος του Πολίτη σε σχέση με τις καθυστερήσεις;

Λέει ότι «πρώτον, επισημαίνεται ότι η διοικητική πρακτική έχει αποδείξει ότι τα διαστήματα των μεγάλων καθυστερήσεων παρατηρούνται στο στάδιο που έπεται της έγκρισης θέσεων στο πλαίσιο του ετήσιου προγραμματισμού, δεύτερον, της ημερομηνίας λήξης υποβολής των αιτήσεων μέχρι τη δημοσίευση στην Εφημερίδα της Κυβερνήσεως των οριστικών πινάκων διοριστέων προσληπτέων και τρίτον, του αιτήματος των φορέων υποδοχής για έκδοση απόφασης κατανομής προσωπικού σύμφωνα με τις διατάξεις του άρθρου κτλ κλπ».

Άρα, είναι εντελώς άστοχος ο τρόπος με τον οποίο εσείς προσδιορίζετε τις αιτίες του προβλήματος και άρα θα είναι άστοχος και ο τρόπος με τον οποίο πάτε να το επιλύσετε.

Τώρα, συγκεκριμένα επί των άρθρων κάποιες επισημάνσεις για το κριτήριο της εντοπιότητας. Κοιτάξτε, θετικό είναι να υπάρχει ένα κριτήριο εντοπιότητας, αλλά δεν νομίζω ότι είναι το κριτήριο της εντοπιότητας που θα λύσει το θέμα.

Γιατί υποτίθεται, όπως εξηγεί ο Υπουργός, μοριοδοτείται η εντοπιότητα περισσότερο από άλλες ιδιότητες;

Υποτίθεται, διότι όταν διορίζεται κάποιος κάπου που απέχει πάρα πολύ από την έδρα του, από τη μόνιμη κατοικία του συνήθως είτε δεν αποδέχεται είτε παραιτείται εντός ενός έτους από την ημέρα που κρίνεται διοριστέος, γιατί δεν μπορεί να μετακινηθεί, γιατί αντιμετωπίζει οικογενειακό πρόβλημα, γιατί δεν μπορεί να αφήσει τα παιδιά του ή τα παιδιά της και λοιπά και λοιπά και λοιπά.

Επομένως, τι κάνετε;

Βάζετε ένα κριτήριο εντοπιότητας.

Προσέξτε πώς αλλιώς θα μπορούσε να αντιμετωπιστεί αυτό το ζήτημα χωρίς μάλιστα να θίγονται οι αρχές της αξιοκρατίας.

Αυξήστε τους μισθούς.

Ενισχύστε τις κοινωνικές υπηρεσίες σε όλες τις Περιφέρειες.

Ενισχύστε την υγεία.

Ενισχύστε τα σχολεία, διότι όταν κάποιος διοριστέος ή διορισθείς καλείται να υπηρετήσει σε μια περιοχή, όπου δεν υπάρχουν σχολεία, δεν υπάρχουν νοσοκομεία, δεν υπάρχουν κοινωνικές υπηρεσίες και με έναν μισθό ο οποίος δεν του φτάνει για να συντηρήσει δύο σπίτια, είναι προφανές ότι ή δεν θα αποδεχθεί ή θα παραιτηθεί.

Άρα, οι καθυστερήσεις δεν οφείλονται στο γεγονός ότι δεν θέλουν να χάσουν τη βολή τους οι άνθρωποι. Οι καθυστερήσεις οφείλονται στο γεγονός ότι δεν μπορούν να ζήσουν.

Βλέπετε πως αστοχείτε;

 Για την αλλαγή των κριτηρίων του διαγωνισμού ενώ βρίσκεται σε εξέλιξη η διαδικασία των προσλήψεων. Αυτό καταλαβαίνετε και σας το επεσήμαναν και ο Συνήγορος του Πολίτη και οι σύλλογοι.

Γιατί κουνάτε το κεφάλι σας, κυρία Υφυπουργέ, δεν αλλάζετε τα κριτήρια, ενώ η διαδικασία βρίσκεται σε εξέλιξη;

Το αρνείστε αυτό;

Δεν αλλάζετε τις μοριοδοτήσεις;

Κάνετε λάθος, το είχε επισημάνει ο Συνήγορος του Πολίτη, σας το έχουν επισημάνει οι Σύλλογοι των Επιτυχόντων. Κάνουν λάθος όλοι τους;

Το πρόβλημα που θα δημιουργήσετε με αυτό το οποίο κάνετε, θα το βρείτε μπροστά σας, διότι θα ανοίξουν μεγάλες δικαστικές εκκρεμότητες από αυτή την ιστορία την οποία εισάγετε με τούτο εδώ το νομοσχέδιο.

Για τη συνέντευξη. Έχουμε πάρα πολύ μεγάλες επιφυλάξεις για τη συνέντευξη αυτή καθαυτή, διότι είναι μια πρακτική την οποία κατά κόρον έχετε εισαγάγει ως Κυβέρνηση, έτσι ώστε να μπορούν να μετακινούνται τα «call post» ώστε οι αρεστοί σε εσάς να μπορούν να παρακάμπτουν τα απολύτως αυστηρά κριτήρια ενός διαγωνισμού. Δεν σας έχουμε καμία εμπιστοσύνη, καμία εμπιστοσύνη και με αυτή την έννοια οι αλλαγές οι οποίες προβλέπονται εδώ, δεν βελτιώνουν την κατάσταση. Επίσης, υπάρχουν σχετικές παρατηρήσεις για το γεγονός ότι εφόσον λέει «μεταξύ εκείνων οι οποίοι εξετάζουν - εν πάση περιπτώσει - ή παίρνουν τη συνέντευξη αν δεν υπάρχουν μεγάλες διαφορές στη βαθμολογία, δεν χρειάζεται εξατομικευμένη αιτιολογία». Αντίθετα φτιάχνετε ένα σύντομο πρακτικό, πάλι με τη λογική του να συντμηθούν τελοσπάντων οι χρόνοι και οι διαδικασίες.

Για το άρθρο 9, κώλυμα συμμετοχής. Σας το είπα και προηγουμένως, ατομική ευθύνη. Το πρόβλημα αφορά όσους διορίζονται και όχι το σχεδιασμό και την υλοποίηση των προσλήψεων από την Κυβέρνηση, όχι τους μισθούς, όχι τις εργασιακές σχέσεις. Τι λέτε; Ότι αν κάποιος παραιτηθεί εντός ενός έτους ή δεν αποδεχτεί τον διορισμό του, δεν θα έχει δικαίωμα να ξανά συμμετάσχει σε διαγωνισμό για τρία χρόνια. Το απαύγασμα, αν θέλετε, της τιμωρητικής κατασταλτικής λογικής, που δεν λαμβάνει υπόψη τα πραγματικά προβλήματα που υπάρχουν στο Δημόσιο. Ποια είναι τα πραγματικά προβλήματα που δεν αντιμετωπίζει το νομοσχέδιο;

Πρώτον, είναι πάρα πολύ μειωμένες οι προσλήψεις. Δεύτερον, έχουμε διαρκείς αλλαγές και καθυστερήσεις στον προγραμματισμό των προσλήψεων. Τρίτον, έχουμε και όχι αξιολογικά, αυτό είναι το πρώτο, είναι οι μειωμένες απολαβές των δημοσίων υπαλλήλων και οι άθλιες εργασιακές σχέσεις στο Δημόσιο. Τέταρτον, η λογική, αν θέλετε, της αποσυμφόρησης του δημοσίου, ώστε να υλοποιούνται οι δημόσιες υπηρεσίες πλέον από ιδιωτικές επιχειρήσεις, ιδιωτικοποιήσεις δηλαδή και όλα αυτά μας φέρνουν στο μπόνους παραγωγικότητας.

Ποια είναι η ιδεολογική θέση που υποστηρίζει αυτή την πρωτοβουλία για το μπόνους παραγωγικότητας;

Έχει δύο-τρία σκέλη αυτή η ιδεολογική θέση. Οι δημόσιοι υπάλληλοι είναι τεμπέληδες, οι δημόσιοι υπάλληλοι δεν δικαιούνται αυξήσεις στους μισθούς τους, χρειάζεται επιπλέον κίνητρο ώστε να τροφοδοτηθεί, ο ανταγωνισμός και οι δημόσιοι υπάλληλοι επιτέλους να κάνουν τη δουλειά τους. Όλος ο νέο-φιλελευθερισμός σε πέντε σελίδες, όλος, από την αρχή μέχρι το τέλος.

Οι γιατροί που ξενυχτάνε, οι εκπαιδευτικοί που κοιμούνται στα αυτοκίνητα, οι υπάλληλοι της Πολιτικής Προστασίας, οι υπάλληλοι που εξυπηρετούν πολίτες σε όλο το φάσμα των υπηρεσιών του δημοσίου, δεν το κάνουν, κύριε Υπουργέ, για να πάρουν μπόνους, το κάνουν διότι το θεωρούν καθήκον τους να εξυπηρετείται ο πολίτης και θεωρούν καθήκον τους να κάνουν τη δουλειά τους για το κοινό καλό. Διότι αυτό κάνει το Δημόσιο, υπηρετεί το κοινό καλό.

Επειδή, ακριβώς, δεν μπορείτε να τους εμπνεύσετε, επειδή δεν πιστεύετε σε αυτή τη συνεργατική δημόσια λογική, τη μισείτε στην πραγματικότητα και επειδή πιστεύετε βαθύτατα ότι οι άνθρωποι είναι άγρια ανταγωνιστικά όντα και επειδή βλέπετε την κοινωνία σαν πολεμική κατάσταση, για αυτό τα κάνετε όλα αυτά.

Είναι βαθιά ιδεολογική πεποίθηση της Κυβέρνησης, ότι οι άνθρωποι πρέπει να ανταγωνίζονται μεταξύ τους για να μπορεί, τελικά, το κοινό καλό να υπηρετηθεί. Δεν μπορείτε να την υπερβείτε αυτή τη θέση, αυτό είναι το μπόνους παραγωγικότητας.

Αυτή η εμμονική αντίληψη που έχετε, ότι μόνο ο ανταγωνισμός μπορεί να λύσει τα προβλήματα μεταξύ των ανθρώπων και να υπηρετήσει το κοινό καλό στο τέλος και χάριν υποτίθεται μιας θείας πρόνοιας.

Αυτή, λοιπόν, την μισανθρωπική αντίληψη, εμείς δεν μπορούμε να την υπηρετήσουμε.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Κύριε Πρόεδρε, κύριε Υπουργέ, κυρίες και κύριοι συνάδελφοι, πριν προχωρήσω στον σχολιασμό κάποιων από τα άρθρα, που έχουμε επιλέξει για σήμερα, θα ήθελα να επισημάνω αυτό, που, κατά την κρίση μας, είναι το σημαντικότερο πρόβλημα, το οποίο καλείται να επιλύσει το συγκεκριμένο νομοσχέδιο, είναι το ζήτημα της υποστελέχωσης - στελέχωσης του δημοσίου τομέα. Δηλαδή, πρέπει να ξέρουμε το σημαντικότερο, πόσες είναι οι προσλήψεις;

Να μιλάμε για επιτάχυνση διαδικασιών, χωρίς να έχουμε επιλύσει το πρόβλημα του αριθμού των προσλήψεων. Νομίζω είναι αντιφατικό, είναι ανακόλουθο, γιατί αν εξασφαλίσουμε ότι θα υπάρχουν προσλήψεις στον δημόσιο τομέα, ένας ικανός αριθμός, θα εξασφαλίσουμε και την αποδοτικότητα και την αποτελεσματικότητα.

Εμείς για το ζήτημα της υποστελέχωσης, το είπα και την προηγούμενη φορά, έχουμε υποβάλλει και γραπτά ερωτήματα και για το ζήτημα της στελέχωσης - υποστελέχωσης υπουργείων και περιμένουμε και από εσάς, από το Υπουργείο Εσωτερικών, να μας απαντήσετε. Δηλαδή, δεν έχουμε λάβει ακόμη απαντήσεις από τα υπουργεία Υγείας, Κοινωνικών Ασφαλίσεων, Εξωτερικών και Παιδείας.

Τώρα, θα ξεκινήσω λίγο ανάποδα από τη λογική αρίθμηση, θα πάω κατευθείαν στο άρθρο 57. Εδώ έχουμε να κάνουμε μια πρόταση και θα θέλαμε να το συζητήσουμε με όλους συναδέλφους, όσον αφορά το «Σύστημα Διαχείρισης Ανθρώπινου Δυναμικού της Δημόσιας Διοίκησης (Σ.Δ.Α.Δ.)», το άρθρο, λέει «όλα τα δεδομένα και οι λειτουργίες μεταφέρονται από το Μητρώο Ανθρωπίνου Δυναμικού Ελληνικού Δημοσίου (Μ.Α.Δ.Ε.Δ.) στο Σύστημα Διαχείρισης Ανθρώπινου Δυναμικού της Δημόσιας Διοίκησης (Σ.Δ.Α.Δ.)».

Εμείς λέμε συγκεκριμένη πρόταση «όλα τα δεδομένα που μεταφέρονται στο Σ.Δ.Α.Δ. να είναι δημόσια για όλους τους Έλληνες πολίτες, όπως ακριβώς είναι η εφαρμογή Διαύγεια». Σας το προτείνω και νομίζω θα ωφελήσει πάρα πολύ, ώστε ο κάθε Έλληνας πολίτης σε πραγματικό χρόνο να έχει πραγματική εικόνα για το ενεργητικό δυναμικό του κάθε υπουργείου.

Θεωρούμε ότι αυτή η πρόταση θα βοηθήσει πάρα πολύ και τους συναδέλφους Βουλευτές και στο πλαίσιο του κοινοβουλευτικού ελέγχου για να μιλάμε όλοι σε μία κοινή βάση, με κοινούς αριθμούς και να μπορούμε πραγματικά να επιλύσουμε τις όποιες αρρυθμίες παρουσιάζονται και τα προβλήματα στη λειτουργία του Δημοσίου και φυσικά, ουδείς, θα μπορεί να αποφύγει τον έλεγχο και κανείς δεν θα αδικείται.

Θέλω μια διευκρίνιση στο άρθρο 35, παράγραφος 10, που λέει, «Η συνολική δαπάνη για τις ανταμοιβές ανέρχεται σε σαράντα εκατομμύρια (40.000.000) ευρώ ανά έτος αναφοράς». Θα είναι συνολικά για όλα τα υπουργεία ή ανά υπουργείο;

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Θα είναι για όλα τα υπουργεία. *(Ομιλεί εκτός μικροφώνου)*

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Θεωρείται ότι ήταν για όλα τα υπουργεία είναι ένα ικανό ποσό για τα μπόνους, δηλαδή, θα μείνει κάτι για τους ανθρώπους που θέλουν να εργαστούν παραπάνω;

Στο άρθρο 35, παράγραφος 1, λέει, «Τα προτεινόμενα προς ανταμοιβή έργα προσδιορίζονται από τον κατά περίπτωση αρμόδιο Υπουργό στο ανωτέρω Πληροφοριακό Σύστημα, με ειδική σήμανση». Αφού, λοιπόν, λέτε ότι θέλετε να δώσετε προτεραιότητα στα έργα, τα οποία βελτιώνουν την καθημερινότητα του Έλληνα πολίτη, γιατί δεν προβαίνετε σε μια δημόσια διαβούλευση, ώστε να εκφραστούν οι πολίτες;

Εδώ, έτσι, όπως είναι η ρύθμιση, είναι από τα πάνω προς τα κάτω.

Εμείς λέμε το αντίθετο, να είναι από τα κάτω προς τα πάνω, να εκφραστούν οι πολίτες, γιατί σε αυτή την περίπτωση, τι θα γίνει;

Θα εκφραστεί μόνο ο αρμόδιος Υπουργός και δεν θα ακουστεί ο ελληνικός λαός για τα προβλήματά του, ποια εκείνος θεωρεί και κρίνει ότι είναι τα σημαντικότερα.

Στο άρθρο 36, παράγραφος 5. Θεωρούμε ότι η ρύθμιση έτσι όπως εισάγεται, δεν θα είναι αλυσιτελής, για το μπόνους, λέει ότι θα υπόκειται σε ασφαλιστικές εισφορές και κρατήσεις. Ειλικρινά, δεν μπορώ να φανταστώ με τη ρύθμιση τι ποσό θα μείνει τελικά, στον εργαζόμενο; Θα είναι πιο πολύ σαν φιλοδώρημα, το οποίο στην ουσία θα φορολογείται και αυτό θα είναι δώρον- άδωρο, γιατί δεν θα του μείνει πραγματικά τίποτα. Εμείς, εδώ, σας προτείνουμε το εξής, αυτό το μπόνους, η επιπλέον ανταμοιβή, να μην υπόκειται σε ασφαλιστικές εισφορές ούτε και σε κρατήσεις και σας προτείνουμε να είναι και διπλάσια, γιατί έτσι πραγματικά θα έχει κίνητρο ο εργαζόμενος να προσφέρει κάτι παραπάνω.

Τώρα, στο άρθρο 35, παράγραφος 8. Προτείνουμε, επίσης, το εξής. Η Εθνική Αρχή Διαφάνειας, λέει, θα κάνει κάποιους δειγματοληπτικούς ελέγχους για να δει αν εφαρμόζονται τα προβλεπόμενα του άρθρου 35. Εμείς λέμε ότι αυτή η έκθεση που θα κάνει η Εθνική Αρχή Διαφάνειας να έρχεται στη Βουλή, να τη βλέπουμε όλοι οι συνάδελφοι βουλευτές, η εθνική αντιπροσωπεία, για να διασφαλίζεται τόσο η αρχή της διαφάνειας όσο και η αρχή της λογοδοσίας. Και γιατί αναφέρομαι σε αυτές τις δύο αρχές; Γιατί αν πραγματικά θέλουμε να λεγόμαστε κράτος δικαίου, τα μπόνους, κατά τη γνώμη μας πρέπει να δίνονται με δίκαιο και με ξεκάθαρο τρόπο. Γιατί το λέω αυτό; Στο άρθρο 35, παράγραφος 3, λέτε ότι από το συνολικό μπόνους το 40% θα δίνεται σε όλους ανεξαιρέτως οι οποίοι θα εργάζονται σε φορέα ο οποίος έχει ενταχθεί να πάρει ποσό και το 60%, λέει, θα μοιραστεί σε όσους πραγματικά το δικαιούνται.

**ΠΑΡΑΣΚΕΥΗ ΧΑΡΑΛΑΜΠΟΓΙΑΝΝΗ (Υφυπουργός Εσωτερικών):** Το 40% είναι για όσους έχουν συνεισφέρει.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Και το 60%, θα μοιράζεται σε ποιους; Nα το δείτε αυτό γιατί μπορεί το 40% να πάει σε ανθρώπους που δεν το δικαιούνται, απλά θα εργάζονται στο φορέα.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Στο Τμήμα.

**ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»):** Στο Τμήμα. Να το προσέξετε πάντως αυτό και θα θέλαμε να επισημάνουμε κι άλλο ένα ζήτημα γενικά στο ίδιο άρθρο. Γενικώς είναι τακτική αυτό πολλές φορές, η Κυβέρνηση. Φέρνετε άρθρα τα οποία είναι εκτός διαβούλευσης και μάλιστα με αδικαιολόγητες εξαιρέσεις. Για την περίπτωση, τις μισθώσεις του Δημοσίου και για τα δημόσια έργα, στο άρθρο 16, ποια σκοπιμότητα εξυπηρετείται, η κατ’ εξαίρεση συνεργασία του ΑΣΕΠ με την «HELEXPO»; Αυτό δεν υπήρχε στη διαβούλευση. Θα θέλαμε να μας το επισημάνετε, τα υπόλοιπα θα τα πούμε στην επόμενη συνεδρίαση.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει η Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ», κυρία Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Κύριε Υπουργέ εχθές δεν ήρθατε στη συνεδρίαση. Βεβαίως, η Κυβέρνηση εκπροσωπήθηκε από την Υφυπουργό.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Σας άκουγα λεπτομερώς.

**ΕΛΕΝΗ ΚΑΡΑΓΕΩΡΓΟΠΟΥΛΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»):** Μας ακούγατε; Γιατί ήταν δηλωτικό της κατάστασης την οποία βιώνουν οι εργαζόμενοι και οι υποψήφιοι στον δημόσιο διαγωνισμό που παραμένουν αδιόριστοι, το πώς τοποθετήθηκαν στην Επιτροπή, κάτι το οποίο δεν προκύπτει βεβαίως από την ανάγνωση των πρακτικών, αλλά προκύπτει από τον τρόπο που εκφράστηκαν, από το ηχόχρωμα ακόμα της φωνής τους που είχε τη φόρτιση εκείνη τη συναισθηματική που δηλώνει την αγωνία, την απογοήτευση, μια κραυγή απόγνωσης, θα έλεγα. Εγώ τουλάχιστον έτσι το βίωσα εχθές και το ένιωσα, γιατί πραγματικά ο τρόπος που διατύπωσαν τις αντιρρήσεις τους και εξέφρασαν τις αγωνίες τους είτε εκείνος ο τρόπος που καταδεικνύει και την οξεία αντίφαση μεταξύ των επιλογών της Κυβέρνησης και των πραγματικών αναγκών της ίδιας της κοινωνίας.

Ξεκινώντας, λοιπόν, από την κρίση επί των άρθρων, με την πρόθεση να φανούμε χρήσιμοι στο τι έχουμε να επισημάνουμε και να υπάρξουν βελτιωτικές κινήσεις.

Ως προς το άρθρο 3, που αφορά μια μεγάλη μερίδα συμπολιτών, είναι τα Άτομα με Αναπηρία. Υπάρχει μια προθεσμία η οποία εισάγεται σε τροποποίηση της προηγούμενης νομοθετικής διάταξης. Η προθεσμία αυτή ορίζεται σε ένα μήνα και είναι ανατρεπτική. Δηλαδή μετά το πέρας αυτής της προθεσμίας απόλλυνται κάποια δικαιώματα. Η πρότασή μας λοιπόν είναι μήπως χρειάζεται αυτή η προθεσμία να επανεξεταστεί με τη λογική της επιμήκυνσης, γιατί σε περίπτωση μη έκδοσης απόφασης εντός της προθεσμίας το σύνολο των φορέων που υπάγονται στον οικείο υπουργό δεν μετέχουν πλέον σε προκηρύξεις πλήρωσης θέσεων.

Στο άρθρο 4 που αφορά στην ενίσχυση της μοριοδότησης βάσει κριτηρίου εντοπιότητας έχουν ακουστεί πάρα πολλά. Η υπέρμετρη μοριοδότηση της εντοπιότητας θεωρούμε ότι μπορεί να στρεβλώνει κατά περίπτωση τις Αρχές της Ισότητας και της Αξιοκρατίας. Σαφώς και χρειάζεται η νησιωτικότητα και οι απομακρυσμένες περιοχές να εξυπηρετηθούν με την ενισχυμένη μοριοδότηση, αλλά θα επιλυθεί το πρόβλημα με την κατάσταση που επικρατεί λόγω της οικονομικής ανέχειας, του κόστους της ενέργειας, των εξόδων μετακίνησης, του κόστους ζωής και της ακρίβειας, της κατάργησης υπηρεσιών σε όλη την Ελλάδα που αφορούν σε υποθηκοφυλακεία, σε ΔΟΥ, σε δικαστήρια;

Λείπουν εκείνες οι δομές, οι οποίες θα έλξουν τον παραγωγικό κορμό των εργαζομένων να επιλέξει τις συγκεκριμένες θέσεις.

Επειδή τίθεται η προϋπόθεση στην προτελευταία διάταξη να μοριοδοτούνται οι υποψήφιοι εφόσον ως μόνιμοι κάτοικοι των Δήμων δηλώνουν ότι επιθυμούν τον διορισμό τους δεσμευόμενοι να υπηρετήσουν επί μία τουλάχιστον δεκαετία σε υπηρεσίες εντός του Δήμου και πλέον για 5 έτη σε υπηρεσίες εντός της ίδιας Περιφερειακής Ενότητας, καταλαβαίνετε ότι αυτή η διάταξη τελικά μπορεί να μην είναι εφαρμόσιμη.

Υπάρχουν κριτήρια με σοβαρές επιπτώσεις στην πρόβλεψη που μπορεί να κάνει ένας εργαζόμενος, ο οποίος καλείται να αποφασίσει για ένα μέλος σε μια κατάσταση ρευστή, τελείως ρευστή, γιατί η κοινωνία αλλάζει και αλλάζουν οι δομές, αλλάζουν τα δεδομένα με έναν τρόπο εφιαλτικό, θα έλεγε κανείς, για τα τελευταία 40 χρόνια της δημόσιας διοίκησης και της εικόνας που έχουμε σε σχέση με το πώς διαβιώνουμε και πόσο εξυπηρετούμαστε από τις Δημόσιες Αρχές. Για όλους αυτούς τους λόγους που ανέλυσα, όχι μόνο ως προς την ακρίβεια, αλλά ως προς την κατάργηση πάρα πολλών δομών και πάρα πολλών υπηρεσιών αυτή η διάταξη θεωρούμε ότι πρέπει να τύχει μιας καλύτερης προσέγγισης και επεξεργασίας.

Το γεγονός ότι μαγνητοφωνείται η συνέντευξη στο άρθρο 5, μας βρίσκει σύμφωνους και είναι θετικό για τη διαφάνεια και τη λογοδοσία. Αντίθετα, στο άρθρο 6 σε περίπτωση ισοβαθμίας μιλάτε για την αρχή της τυχαιότητας. Πως πληροίτε αυτός ο όρος της εξηγησιμότητας μέσα από λογισμικό που δεν έχει τύχει εκείνης της ανάλυσης ώστε να μπορεί να ελεγχθεί ο αλγόριθμος. Η τεχνητή νοημοσύνη είναι γνωστό ότι εφαρμόζεται αλλά με έναν τρόπο που δεν είναι καθόλου σαφές πως μπορεί εκείνος που κρίνεται από την τεχνητή νοημοσύνη να μπορέσει να μάθει τους λόγους για τους οποίους δεν έχει επιλεγεί με διαφάνεια και με λογοδοσία. Συνεπώς, η περίπτωση ελέγχου του αλγόριθμου σε αυτή την περίπτωση είναι καθοριστική για το να μπορεί κανείς να αποφανθεί αν μία τέτοια διάταξη εξυπηρετεί τελικά με έναν δίκαιο τρόπο το συμφέρον του υποψηφίου.

Στο άρθρο 7, σύντμηση προθεσμιών με ένα τιμωρητικό χαρακτήρα, δεν λαμβάνεται υπόψη το γεγονός ότι μπορούν οικογενειακοί λόγοι να επιβάλλουν για οποιονδήποτε λόγο να απέχει από τη συμμετοχή ένας υποψήφιος και να μην μπορεί να ανταποκριθεί σε αυτές τις προθεσμίες. Στο άρθρο 8, υποβολή δικαιολογητικών συμμετοχής αποκλειστικά ηλεκτρονικά, αντλούνται με ευθύνη του υποψηφίου λέτε απευθείας από το σύστημα τα δικαιολογητικά που έχουν καταχωριστεί σε ηλεκτρονικό αρχείο. Και δεν λαμβάνονται υπόψη και δεν αξιολογούνται αυτά που δεν έχουν αντληθεί.

Βλέπουμε μια μετάθεση ευθύνης στον υποψήφιο, μία πρόθεση αποκλεισμού του υποψηφίου που για κάποιο λόγο μη οφειλόμενο στον ίδιο, αλλά σε δυσλειτουργία του ηλεκτρονικού Μητρώου ή άλλου λόγου αντικειμενικού αδυνατεί να αντλήσει το σύνολο των δικαιολογητικών, ενώ ταυτόχρονα, παρατηρούμε στην τελευταία διάταξη απέκδυση ευθυνών του ΑΣΕΠ για την περίπτωση ελέγχου πλαστότητας και για την εξακρίβωση της αλήθειας των δικαιολογητικών. Και πάλι τίθεται ένα θέμα λογοδοσίας και διαφάνειας.

Στο άρθρο 7, κώλυμα συμμετοχής στις διαδικασίες πλήρωσης θέσεων προσωπικού δημόσιου τομέα. Πάλι προστίθεται μία ακόμα ποινή σε όσους δεν αποδέχονται διορισμό, χωρίς να εξετάζονται τα εξατομικευμένα αίτια της μη αποδοχής ή παραίτησης.

Στο άρθρο 10, οι υποψήφιοι επιλαχόντες καλούνται από το ΑΣΕΠ να δηλώσουν εντός προθεσμίας δέκα ημερών τις προτιμήσεις τους για τις νέες θέσεις. Εάν δεν υποβληθούν οι δηλώσεις του προηγούμενου εδαφίου τεκμαίρεται η μη συμμετοχή τους στην παρούσα διαδικασία. Γιατί δεν υπάρχει τεκμήριο, κύριοι Υπουργοί; Γιατί τεκμήριο και όχι με ηλεκτρονική επίδοση εγγράφου από την αρχή προς ασφαλή διάγνωση της πραγματικής βούλησης του επιλαχόντα υποψηφίου; Αφού είναι στελεχωμένο το ΑΣΕΠ. Αφού χθες συνομολόγησαν άπαντες από την πλευρά του ότι υπάρχει και η στελέχωση του προσωπικού πληροφορικής που μπορεί να δικαιολογήσει όχι πλέον τα τεκμήρια, αλλά την ανταπόκριση της Αρχής ώστε να υπάρχει διαβεβαίωση για τους ανθρώπους οι οποίοι αγωνιούν για τις θέσεις αυτές να απορρίπτονται, εάν και εφόσον έχει πράγματι κριθεί ότι δεν εκδήλωσαν το ενδιαφέρον. Για να μην επιμηκύνεται η αγωνία όσων ευελπιστούν σε θέσεις εργασίας από αιτία έλλειψης της διάγνωσης της πραγματικής τους βούλησης.

Στο άρθρο 11, αντικαθίσταται ο όρος «Μετά από τη δημοσίευση της προκήρυξης», μετά από πρόταση του Προέδρου του ΑΣΕΠ. Και εδώ δεν καταλαβαίνουμε η εν λόγω αντικατάσταση θα σημαίνει επιτάχυνση μιας διαδικασίας ή ενδεχομένως θα δικαιολογεί την επιβράδυνση και γι’ αυτό το αποτέλεσμα θα επέρχεται μετά από πρόταση του Προέδρου του ΑΣΕΠ ώστε να είναι ελεγχόμενο αυτό το αποτέλεσμα και όχι μετά τη δημοσίευση προκήρυξης, οπότε και η προθεσμία θα είναι πολύ συγκεκριμένη γιατί η αρχή της θα είναι πιο συγκεκριμένη;

Στο άρθρο 14 θα αντλούνται τα στοιχεία των υποψηφίων από το Φορολογικό Μητρώο που διαχειρίζεται η ΑΑΔΕ. Εδώ θα πρέπει ενδεχομένως να μπει ένας όρος, πλην αν αποδειχθεί αυτό με χρήση δημοσίου εγγράφου ως προς το στοιχείο της μεταβολής της κατοικίας το οποίο δεν έχει ενσωματωθεί στα στοιχεία που περιλαμβάνει το Μητρώο της ΑΑΔΕ. Το βάρος απόδειξης πρέπει να έχει ο υποψήφιος και θα πρέπει να μπορεί να είναι εφικτό, μέσω κάποιου άλλου εγγράφου, - Δημοσίου εγγράφου. Δεν μιλώ για ιδιωτικό έγγραφο. - να αποδείξει τη μόνιμή του κατοικία και όχι αυθαίρετα από όσα στοιχεία υπάρχουν στο Μητρώο της ΑΑΔΕ, που μπορεί να μην είναι ενημερωμένο, να κρίνεται η τύχη και η πορεία της ζωής ενός ανθρώπου. Εν πάση περιπτώσει, οι πλατφόρμες έχουν καταδείξει ότι δεν λειτουργούν και τόσο πολύ με ασφάλεια. Άρα, όλοι καταλαβαίνουμε ότι από τις δυσλειτουργίες των συστημάτων μπορεί να επέλθουν εκείνες οι έννομες συνέπειες οι οποίες επηρεάζουν και τον προγραμματισμό των Αρχών, και της πολιτείας, και της διοίκησης, και των ίδιων των ζωών των υποψηφίων και των ανθρώπων αυτής της πολιτείας.

Θα ήθελα να επισημάνω και να το δείτε, ότι το θέμα των μπόνους και των ωφελειών που προκύπτουν μετά από αξιολογήσεις, είναι ένα ζήτημα το οποίο δεν αποδεικνύεται από την πολιτική της Κυβέρνησης ότι μπορεί να εξυπηρετηθεί. Κάθε άλλο. Μας πείθετε ότι θα λειτουργεί σε ένα πελατειακό κράτος και σε αυτό έρχεται να προστεθεί η χθεσινή μαρτυρία κόλαφος του εκπροσώπου του Διοικητικού Επιμελητηρίου ο οποίος τόνισε και θα το διαβάσω από το υπόμνημά του ότι «Η έξαρση του φαινομένου καταστρατήγησης του τρόπου επιλογής Προϊσταμένων, τόσο σε Υπουργεία όσο και σε Αποκεντρωμένες Διοικήσεις, όσο και σε πολλούς Δήμους, είναι χαρακτηριστικό της πολιτικής που εκφράζετε. Δεν υφίσταται σήμερα, λόγω του αυθαιρέτου τρόπου ανάδειξης περισσοτέρων υπηρετούντων Προϊσταμένων, η απαραίτητη εμπιστοσύνη προς αυτούς ώστε να τους ανατεθεί το κρίσιμο έργο της κατανομής των πρόσθετων ανταμοιβών σύμφωνα με την ανεξέλεγκτη κρίση τους».

 Υπάρχουν πολλά να πει κανείς για τα υπόλοιπα άρθρα. Σίγουρα αντιλαμβάνομαι ότι ο χρόνος έχει παρέλθει. Θα σταθώ στο άρθρο 18 και στα υπόλοιπα άρθρα στη β΄ ανάγνωση, για να πω δυο κουβέντες για τους αδιόριστους που εκπροσωπήθηκαν χθες από δύο διαφορετικές συλλογικότητες, ότι σαφώς θα πρέπει να εξαντληθεί η δεξαμενή των δικών τους αδιόριστων επιτυχόντων και μετά να προγραμματιστεί οτιδήποτε άλλο.

 Εάν δεν εξαντληθεί αυτή η δεξαμενή δεν καταλαβαίνουμε γιατί πρέπει να δημιουργηθούν νέες δεξαμενές επιτυχόντων, ανθρώπων οι οποίοι θυσιάζουν πράγματα από τη ζωή τους, αιμορραγούν οικονομικά γιατί ζητούν διορισμό για να μπορέσουν να απολαύσουν τους καρπούς μιας εργασίας που δεν έχουν, άρα κατά πλειοψηφία θα είναι άνεργοι ή θα μπορούν να εργάζονται αποσπασματικά οπουδήποτε για να μπορούν να εξοικονομούν ένα στοιχειώδες μεροκάματο.

Θα πρέπει κάποτε να τελειώσει αυτή η αγωνία και αυτό το βασανιστήριο των ανθρώπων που έχουν πετύχει, που παραμένουν αδιόριστοι σε έναν αριθμό μεγαλύτερο από 14.000, όπως είπα χθες και όπως έχουν καταθέσει σε υπομνήματα τους, και θα ήταν σκόπιμο στο σκοπό και στο αντικείμενο του παρόντος σχεδίου νόμου να συμπεριληφθεί ρητή διάταξη, ώστε στην γ΄ περίπτωση, του άρθρου 1, να προστεθεί ότι η άμεση πλήρωση θέσεων του δημοσίου από τον πρώτο πανελλήνιο γραπτό διαγωνισμό της υπό στοιχεία 2Γ΄/2022 προκήρυξης του ΑΣΕΠ θα συμπληρώνεται από την εξάντληση της δεξαμενής των επιτυχόντων αυτού του διαγωνισμού.

Το ίδιο στο άρθρο 2. Ως προς το αντικείμενο, θα πρέπει στη δυνατότητα κάλυψης της στ΄ περίπτωσης, στη «δυνατότητα κάλυψης θέσεων του ετήσιου προγραμματισμού προσλήψεων του δημοσίου», να αντικατασταθεί η «δυνατότητα» από την «υποχρέωση κάλυψης θέσεων του ετήσιου προγραμματισμού από τους επιτυχόντες του πανελλήνιου γραπτού διαγωνισμού της υπό στοιχεία 2Γ΄/2022 προκήρυξης του ΑΣΕΠ». Ευχαριστώ πολύ για την ανοχή. Στη β΄ ανάγνωση θα μιλήσω για τα υπόλοιπα.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Περνάμε στον τελευταίο των Ειδικών Αγορητών της Κ.Ο. «Σπαρτιάτες», κύριος Πέτρος Δημητριάδης. Κύριε συνάδελφε, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ.** Κύριε Πρόεδρε, κύριε Υπουργέ, κυρίες και κύριοι συνάδελφοι, συζητούμε σήμερα επί των άρθρων ένα σχέδιο νόμου του Υπουργείου Εσωτερικών, το οποίο πραγματεύεται την επιτάχυνση προσλήψεων μέσω ΑΣΕΠ και επιφέρει κάποιες τροποποιήσεις στον Κώδικα Κατάστασης Δημοσίων Πολιτικών Διοικητικών Υπαλλήλων, Υπαλλήλων Νομικών Προσώπων Δημοσίου Δικαίου και Κώδικα Κατάστασης Δημοτικών και Κοινοτικών Υπαλλήλων, όπως, επίσης, ρυθμίζει και ένα σύστημα κινήτρων και ανταμοιβής των δημοσίων υπαλλήλων και να ρυθμίζει για το σύστημα αξιολόγησης.

Θέλω να πω, το εξής. Το παρόν νομοσχέδιο, ουσιαστικά, ασχολείται περισσότερο με την επιτάχυνση προσλήψεων και την δημιουργία μπόνους παραγωγικότητας. Όμως το πρόβλημα, ξέρετε, το βασικό πρόβλημα στο δημόσιο τομέα σήμερα είναι η υποστελέχωση, η οποία υποστελέχωση δεν καλύπτεται τόσο με την επιτάχυνση. Συμβάλλει και η επιτάχυνση, όμως σε πολλές περιπτώσεις οι θέσεις που προκηρύσσονται δεν είναι επαρκείς, διότι πάρα πολλές φορές το υπάρχον προσωπικό συνταξιοδοτείται και όσες θέσεις προκηρύσσονται δεν επαρκούν για να καλύψουν τα οργανικά κενά. Αυτό είναι το μεγάλο πρόβλημα και σε αυτό να πω την αλήθεια, δυστυχώς, η Κυβέρνηση δεν βλέπω να έχει κάνει θετικά βήματα.

Επίσης ήθελα να πω ότι η επιτάχυνση είναι και θέμα διοικητικό. Δεν φταίει μόνο ο ΑΣΕΠ και δεν φταίνε μόνο οι επιτυχόντες ή όσοι πολίτες διορίζονται και μετά δεν αποδέχονται τον διορισμό τους, πράγμα το οποίο θα πω και παρακάτω για ποιο λόγο πολλές φορές ένας επιτυχών δεν αποδέχεται, παραιτείται από τη θέση του βασικά. Λοιπόν, στο δεύτερο κεφάλαιο στο άρθρο 4, υπάρχει μια υπερβολική, θα λέγαμε, μοριοδότηση της εντοπιότητας. Ναι, θα πρέπει να υπάρξει. Όμως, όπως είπε και ο Συνήγορος του Πολίτη η υπερμοριοδότηση της εντοπιότητας, ενδεχομένως να προσκρούει και συνταγματικά την θεμελιωμένη αρχή της ισότητας. Είναι κάτι το οποίο θα πρέπει να προσεχθεί. Το είπε ο Συνήγορος του Πολίτη, δεν το είπαμε εμείς, βασικά.

Όπως, επίσης, να πω ότι δεν ξέρουμε κατά πόσον θα είναι εφαρμοστέο στην πράξη το ότι κάποιος θα πρέπει να παρέχει εργασία επί δέκα έτη σε έναν οικείο δήμο ή επί πέντε έτη σε μια θέση της οικείας Περιφερειακής Ενότητας. Δεν ξέρω κατά πόσο αυτό στην πράξη θα μπορέσει να εφαρμοστεί βασικά. Εδώ να πω το εξής: ότι σε πολλές περιπτώσεις πολλοί υπάλληλοι οι οποίοι υπηρετούν σε ακριτικές περιοχές και νησιωτικές περιοχές έχουν μεγάλο πρόβλημα διαβίωσης είναι πολύ μεγάλο το κόστος διαβίωσης, οι μισθοί δεν επαρκούν και σε πολλές περιπτώσεις υπάρχει και μια έλλειψη υποδομών. Αυτά ξέρετε αν δεν διορθωθούν θα έχουν μονίμως πρόβλημα κάλυψης θέσεων και πολλοί άνθρωποι δεν θα μπορούν να πληρούν τα καθήκοντά τους, δεν θα είναι αποδοτικοί.

Επίσης, στο Άρθρο 5 συμφωνούμε με την μαγνητοφώνηση της συνέντευξης Επιστημονικού Προσωπικού. Θα πρέπει να γίνει αυτό για λόγους διαφάνειας. ΄

Μας προβληματίζει πολύ το Άρθρο 9, όπου θεσπίζεται ένα κώλυμα συμμετοχής για όσους διοριστέους διαφόρων κατηγοριών, αλλά και Ειδικού Επιστημονικού Προσωπικού δεν αποδέχονται τον διορισμό τους ή αποδέχονται και δεν προσέρχονται να αναλάβουν υπηρεσία μέσα σε 12 μήνες από την ημερομηνία πρόσληψης ή διορισμού τους. Επειδή γνωρίζω πάρα πολλά άτομα που έχουν διοριστεί σε ακριτικές ή νησιωτικές περιοχές. Δυστυχώς, ένα μεγάλο μέρος διοριστέων είτε παραιτείται είτε δεν αποδέχεται το διορισμό του διότι δεν μπορεί να επιβιώσει. Οι μισθοί δεν επαρκούν να καλύψει το κόστος διαβίωσης. Δυστυχώς, ειδικά στα νησιά κι αυτό το ξέρω από εκπαιδευτικούς που έχουν διοριστεί είναι τόσο υψηλά τα ενοίκια, τόσο υψηλό το κόστος διαβίωσης ώστε πάρα πολλοί δεν μπορούν να επιβιώσουν.

Γνωρίζω εκπαιδευτικούς οι οποίοι είτε παραιτήθηκαν είτε δεν αποδέχθηκαν τον διορισμό τους διότι διορίστηκαν σε νησιά του Ανατολικού Αιγαίου όπου υπήρχαν τόσο υψηλά ενοίκια που δεν μπορούσαν να επιβιώσουν. Έκαναν ένα χρονοδιάγραμμα, έκαναν ένα προγραμματισμό και είδαν ότι δεν μπορούν να επιβιώσουν, ειδικά όσοι έχουν και οικογένειές. Κάποιοι που έχουν ενοίκιο ή ζουν σε 2 διαφορετικά σπίτια επωμίζονται και το κόστος δύο σπιτιών. Αυτό είναι το σημαντικό.

Ξέρετε πρέπει να προβλέπεται για ποιο λόγο δεν αποδέχονται, δηλαδή αναιτιολόγητα. Κάποιος που δεν μπορεί να επιβιώσει οικονομικά θα του πούμε ότι κοίταξε: δεν φτάνει που για να επιβιώσεις σε αποκλείουμε για 3 έτη από οποιοδήποτε άλλο διαγωνισμό, από οποιαδήποτε άλλη πρόσληψη. Αυτό για μας είναι άδικο. Θα πρέπει να προβλέπετε για ποιο λόγο, να υπάρχει μια αιτιολογία και όχι να το αφήνουμε έτσι αόριστο και ουσιαστικά ένας άνθρωπος που δεν μπορεί να επιβιώσει να βρεθεί και αποκλεισμένος.

Στο Άρθρο 12, για τα κριτήρια εντοπιότητας θεωρούμε ότι γίνεται κάποια αλλαγή των κριτηρίων εντοπιότητας την ώρα που ο διαγωνισμός τρέχει. Πράγμα το οποίο για μας είναι προβληματικό.

Επίσης, θα ήθελα να πω για το Άρθρο 16 - επειδή τυγχάνει να είμαι Θεσσαλονικιός το είπε και ένας άλλος συνάδελφος - όπου προβλέπεται πως μετά την δημοσίευση του παρόντος το ΑΣΕΠ δίνεται η δυνατότητα να συνάπτει με την εταιρεία ΔΕΘ – HELEXPO συμβάσεις μίσθωσης ακινήτων κατά παρέκκλιση του ν.130/2003 περί μισθωμένων ακινήτων και συμβάσεις προμηθειών και παροχής υπηρεσιών με απευθείας ανάθεση κατά παρέκκλιση του ν.4412/2016.

Επειδή τυγχάνει να είμαι από τη Θεσσαλονίκη, σας παρακαλώ να μου πείτε τι το ιδιαίτερο έχει η ΔΕΘ – HELEXPO και πρέπει να υπάρξει μια παρέκκλιση στις συμβάσεις με το ΑΣΕΠ και την ΔΕΘ – HELEXPO;

Για το Άρθρο 18 και εμείς θέλουμε πρώτον να εξαντληθεί η δεξαμενή διορισμού από τους επιτυχόντες της προκήρυξης 2Γ΄/2022. Αυτοί οι άνθρωποι έκαναν κόπο, πέτυχαν σε ένα διαγωνισμό. Ουσιαστικά, όπως ειπώθηκε και χθες, για να πετύχεις σε αυτό το διαγωνισμό που το 2% ήταν επιτυχόντες σημαίνει ότι ένας άνθρωπος πάει πολύ καλά καταρτισμένος και πολύ καλά διαβασμένος. Θα θέλαμε, λοιπόν, για αυτούς τους ανθρώπους να δοθεί δυνατότητα να εξαντληθεί η δεξαμενή διορισμού από αυτούς ανθρώπους και στη συνέχεια να προκηρυχθεί ή να προγραμματιστεί οτιδήποτε άλλο. Θεωρώ πως είναι άδικο αυτοί οι άνθρωποι να μη διοριστούν. Το ακούσαμε και από δύο διαφορετικές συλλογικότητες πως αυτοί οι άνθρωποι πρέπει να διοριστούν. Έχουν κάνει κόπο, έχουν πετύχει σε ένα διαγωνισμό εξαιρετικά δύσκολο. Ακούσαμε μάλιστα και τον Πρόεδρο του ΑΣΕΠ να λέει ότι πραγματικά για να πετύχεις σε αυτό το διαγωνισμό θα πρέπει να είσαι τζιμάνι λέει, να γίνεις τζιμάνι εφοριακός. Δηλαδή πραγματικά φαίνεται ότι οι άνθρωποι είναι πολύ καλά καταρτισμένοι. Τέλος, θα πρέπει να δοθεί μια προτεραιότητα σε αυτούς τους ανθρώπους να μην υπάρξει άλλη προκήρυξη.

Για το μπόνους παραγωγικότητας θέλω να πω ορισμένα πράγματα. Όπως είπα και πριν το πρόβλημα στο δημόσιο είναι οι χαμηλές αποδοχές, η έλλειψη υποδομών και σε πολλές περιπτώσεις η μη επαρκής κάλυψη του κόστους διαβίωσης. Με το να προκηρύξουμε ένα μπόνους παραγωγικότητας το οποίο όπως σε διαβάσαμε στο Άρθρο 36, παράγραφος 5, θα υπόκειται σε φορολογία και ασφαλιστικές εισφορές και για το οποίο δεν ξέρουμε στο τέλος τι θα μείνει και αν θα μείνει μετά την αφαίρεση των φόρων και των ασφαλιστικών εισφορών κάτι στον υπάλληλο. Δεν νομίζω ότι θα ενισχύσει περισσότερο τη παραγωγικότητα. Ο δημόσιος υπάλληλος, κατά την άποψή μου, θέλει καλές συνθήκες δουλειάς, καλές υποδομές και κυρίως να υπάρχει μία καλή μισθοδοσία η οποία δυστυχώς δεν υφίσταται και κυρίως να μειωθεί ή κάπως να αντιμετωπίσει το κόστος διαβίωσής του. Αν δεν υπάρξουν αυτά εγώ θεωρώ ότι όσα bonus και να δώσουμε δεν θα λύσουμε το πρόβλημα -να το πω έτσι- της αποδοτικότητας στο δημόσιο η οποία περισσότερο έγκειται όπως είπα στους προηγούμενους παράγοντες ανέφερα.

Να πω ότι γενικώς το νομοσχέδιο δεν θεωρούμε ότι καλύπτει επαρκώς όλα τα θέματα που ευαγγελίζεται. Στη δεύτερη ανάγνωση, θα τοποθετηθούμε επί των υπολοίπων Άρθρων.

**ΠΑΝΑΓΗΣ ΚΑΠΠΑΤΟΣ (Αντιπρόεδρος της Επιτροπής):** Τον λόγο έχει ο Υπουργός Εσωτερικών, κύριος Θεόδωρος Λιβάνιος.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Κύριε Πρόεδρε, επιτρέψτε μου να ξεκινήσω, καθώς η Επιτροπή έχει αρμοδιότητα και την αυτοδιοίκηση, με την απώλεια 2 δημάρχων της χώρας μέσα σε λίγες ημέρες. Την προηγούμενη Παρασκευή αν δεν κάνω λάθος, έφυγε από τη ζωή ο Δήμαρχος Αιγιαλείας, ο Δημήτρης Καλογερόπουλος και σήμερα το πρωί έφυγε από τη ζωή ο Γιώργος Ζυγούρης, Δήμαρχος Ζηρού του Νομού Πρέβεζας και ένιωσα την ανάγκη να το αναφέρω και στην Επιτροπή.

Πάμε τώρα λίγο στο νομοσχέδιο, σε αυτά που είπαν οι Εισηγητές, διάφορα θέματα τα οποία έχουν τεθεί. Ξεκινάμε λίγο από την λογική του ν.4765. Ο ν. 4765 ήταν ένας νόμος, ο οποίος ήταν 2 σταδίων. Το πρώτο στάδιο είχε μία γραπτή δοκιμασία, από τους οποίους όσοι πετύχαιναν μια συγκεκριμένη βάση τότε μπορούσαν να διαγωνιστούν για τις θέσεις, οι οποίες θα ανοίγουν τα επόμενα 2 χρόνια και το οποίο έγινε για το 2023, για το 2024 και κατ’ εξαίρεση φέτος θα γίνει και για το 2025. Άρα, λοιπόν, όσοι περάσανε τη βάση στο γραπτό διαγωνισμό, όχι 2 χρόνια, 3 χρόνια θα πάρουν τον προγραμματισμό προσλήψεων. Και να ξεκαθαρίσουμε και κάτι, όποιος περνάει τη βάση δεν διορίζεται. Πουθενά δεν έχει προκύψει αυτό. Κανένας ποτέ δεν το έχει πει. Με αυτή τη λογική να μπούνε πολύ δύσκολα θέματα, να πιάσουνε 50 άτομα τη βάση. Δεν θα διοριστεί κάποιος, ο όποιος ντε και καλά δηλώνει για παράδειγμα μόνο στην Αθήνα, αν είναι ιδίως χαμηλά στη βάση. Αυτό δεν γίνεται και είναι εξαιρετικά άδικο. Εξαιρετικά άδικο, να είμαστε ξεκάθαροι σε αυτό.

Όπως επίσης άλλο διαγωνισμός γιατί το είπανε χτες, της ΑΑΔΕ, ο οποίος ήταν υψίστης δυσκολίας στα θέματα και για αυτό είπε και ο Πρόεδρος του ΑΣΕΠ ότι ήταν πραγματικά δύσκολο και άλλο ο γραπτός διαγωνισμός ο 2Γ΄. Ήταν άλλα θέματα, άλλου επιπέδου της διδασκαλίας. Το ένα ήταν πάνω σε γνωστικό αντικείμενο οικονομικών, το άλλο ήτανε ο τυπικός διαγωνισμός που έχει μια σειρά δεξιοτήτων επί της ουσίας και το οποίο δημιουργεί τη δεξαμενή, όχι των διοριστέων, αυτών των οποίων έχουν δικαίωμα να κάνουν αίτηση για θέσεις. Άρα λοιπόν εγώ, ο οποίος έπιασε τη βάση, αν δηλώνω μόνο Αθήνα, προφανώς ποτέ δεν θα διοριστώ, αν είμαι χαμηλά στη βάση και θα είναι εξαιρετικά άδικο, διότι από πάνω μου κάποιος ο οποίος δήλωσε άλλες περιοχές της χώρας θα διοριστεί και εγώ με μικρότερη βάση θα πρέπει να έρθω εδώ πέρα. Εδώ θα περιμένω και θα και θα λέω ότι είμαι επιτυχών και θέλω εδώ να διοριστώ. Αυτό είναι εξαιρετικά άδικο. Το ξαναλέω.

Επίσης, ένα από τα επιχειρήματα που ακούστηκε χθες είναι ότι εμείς δεν θέλουμε, λέει εντοπιότητα για 2 λόγους. Ο πρώτος λόγος ότι αλλάζουν λέει, οι όροι του διαγωνισμού, εν εξελίξει που προφανώς δεν ισχύει. Ο κάθε διαγωνισμός όπου καλούνται όσοι πέρασαν τη βάση είναι ξεχωριστός, αυτοτελής και με δικούς του όρους. Άρα, λοιπόν, αυτή τη στιγμή κρίνεται για λόγους οι οποίοι είναι προφανείς και πάρα πολύ σημαντικοί να πριμοδοτηθεί η εντοπιότητα. Γιατί; Για να μην έχουμε κάτοικο της Θεσσαλονίκης να δηλώνει στη Δράμα και να πηγαίνει στη Δράμα και την άλλη μέρα να ψάχνει να φύγει, να γυρίσει πίσω. Ισχύει αυτό; Ισχύει.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** *(ομιλεί εκτός μικροφώνου)*

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Γιατί δίνω στη Δράμα, για να είναι χαμηλότερη η βάση, κύριε Τζανακόπουλε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** *(ομιλεί εκτός μικροφώνου)* Δώστε περισσότερα λεφτά…

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Λοιπόν, αυτό λοιπόν το επιχείρημα είναι ο ορισμός του λαϊκισμού: Μην ασχοληθείτε με τις προσλήψεις. Μην κάνετε τίποτα για την επιτάχυνση των προσλήψεων, δώστε αυξήσεις. Δηλαδή ξαφνικά έμπλεξαν τα 2 θέματα. Με αυτούς τους μισθούς 100.000 άνθρωποι διαγωνίστηκαν στο γραπτό διαγωνισμό. Δεν είναι λύση για την επιτάχυνση των προσλήψεων του ΑΣΕΠ η αύξηση μισθών, είναι 2 διαφορετικά θέματα και παρεμπιπτόντως, θυμόμαστε όλοι τις πολλές αυξήσεις που είχατε δώσει στους δημοσίους υπαλλήλους επί κυβέρνησής σας, γιατί κάνετε και εσείς ότι δεν έχετε κυβερνήσει ποτέ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ (Ειδικός Αγορητής της Κ.Ο. «ΝΕΑ ΑΡΙΣΤΕΡΑ»):** *(ομιλεί εκτός μικροφώνου)* Το 2010-2014 τι κάνατε;

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ήρθατε εσείς, όμως, που θα επαναδιαπραγματευόσασταν τα μνημόνια και δώσατε την πενταετία σας άφθονες αυξήσεις. Τα ξεχάσατε. Γιατί, αυτή η κυβέρνηση παρεμπιπτόντως, έστω και ελάχιστες, έδωσε αυξήσεις στους δημοσίους υπαλλήλους και θα δώσει και άλλες. Γιατί, άκουσα ότι είναι 100 ευρώ μεικτά αυτά κτλ..

Είναι συνδυασμός και των δημοσιονομικών αντοχών της χώρας, γιατί αυτή η κυβέρνηση δεν θα οδηγήσει την Ελλάδα σε Μνημόνιο. Να το έχουμε ξεκάθαρο. Δεν θα την οδηγήσουμε, ούτε θα πολεμήσουμε τα Μνημόνια και θα φορτώσουμε 100 δις τον ελληνικό λαό σαν διαπραγματεύσεις. Να μην το ξεχνάμε και αυτό.

Εντοπιότητα, λοιπόν. Η εντοπιότητα θα ισχύσει και είναι η μεγαλύτερη κομβική αλλαγή που υπάρχει αυτή τη στιγμή. Διότι, προχθές στα Γρεβενά που ήμουν το αίτημα του κόσμου είναι να κάνουμε κάτι να μείνουν στον τόπο τους και αυτή είναι μια λύση. Ο κάτοικος Γρεβενών που θα πετύχει στον γραπτό διαγωνισμό θα διοριστεί στον Δήμο Γρεβενών, αν θέλει και θα μείνει και για τα επόμενα 15 χρόνια.

Ξέρετε γιατί; Διότι, κάνει χρήση μιας εξαιρετικά μεγάλης εμπειρίας - μοριοδότησης της εντοπιότητας που το προτάσσει ντε φάκτο από όλους τους άλλους συνυποψηφίους και αυτό έχει το κόστος να μείνει στον φορέα 10 χρόνια που διορίζεται, στη θέση που διορίζεται 10 χρόνια και 5 χρόνια θες να φύγεις από αυτόν το φορέα να πας κάπου αλλού, αλλά στα Γρεβενά.

Επειδή, λοιπόν, ακούστηκαν και για θέματα συνταγματικότητας και αξιοκρατίας και δεν υπάρχει άλλο. Το Σύνταγμα επιτάσσει ότι το κράτος λαμβάνει ειδική μέριμνα για τους ορεινούς και τους νησιωτικούς Δήμους. Το Υπουργείο Εσωτερικών τη μέριμνα αυτή πέρα όλων των άλλων που αφορούν την τοπική αυτοδιοίκηση την αντιλαμβάνεται σαν τη στήριξη των κατοίκων που υπάρχει εδώ πέρα.

Διότι, όταν χάνει αυτή τη στιγμή η ελληνική περιφέρεια τρομερά μεγάλο ποσοστό από την τελευταία απογραφή, ναι, αυτός είναι ένας τρόπος. Είναι ένας τρόπος να μειώσουμε τα κόστη, διότι, όταν κάποιος είναι μόνιμος κάτοικος της Σαντορίνης και διοριστεί στον Δήμο Θήρας υπάλληλος δεν έχει ανάγκη στέγης, γιατί κάπου μένει ο άνθρωπος. Ναι, είναι ένας τρόπος να στηρίξουμε ελληνική περιφέρεια της οποίας ο πληθυσμός μειώνεται σε μεγαλύτερο ρυθμό από ότι μεγαλώνει στο σύνολο της χώρας.

Ειλικρινά, θέλω να πάτε να πείτε στον Δήμαρχο Πωγωνίου, στον Δήμαρχο Κόνιτσας, στον Δήμαρχο Δωδώνης, ότι δεν δίνουμε την ευκαιρία στους μόνιμους κατοίκους της περιοχής με αντικειμενικό κριτήριο που είναι η φορολογική ουσιαστικά κατοικία, όπως είναι δηλωμένη στην ΑΑΔΕ, να μην πριμοδοτηθούν οι συγκεκριμένοι άνθρωποι.

Ακούστηκε, γιατί δέκα χρόνια στον διορισμένο δημόσιο υπάλληλο του αποκλείετε να κάνει αίτηση για να συμμετάσχει σε διαγωνισμό; Είμαι εγώ, λοιπόν και δίνω διαγωνισμό και πετυχαίνω στον ΕΦΚΑ, για παράδειγμα. Δε μπορώ να φύγω με κινητικότητα και τι κάνω; Ξανακάνω αίτηση και ξαναδιορίζομαι. Είναι αυτό λογική διαχείρισης ανθρώπινου δυναμικού, να προσαρμόζεται ένα ολόκληρο δημόσιο στο να σου φεύγει ο υπάλληλος την άλλη μέρα για να διοριστεί σε άλλη θέση; Αλήθεια τώρα;

Ο δημόσιος υπάλληλος να δίνει εξετάσεις για να πάρει τη θέση ενός που είναι εκτός δημοσίου που θέλει να γίνει δημόσιος υπάλληλος; Επειδή δε θέλει να πάει μέσω της κινητικότητας σε άλλο φορέα; Για τους δημοσίους υπαλλήλους υπάρχει κινητικότητα. Τι να κάνουμε; Αυτό είναι το μοντέλο που υπάρχει αν θέλουν να αλλάξουν θέση.

Θα κλείσω με δύο πράγματα. Πρώτον, ήταν πολύ σημαντικό και είναι πολύ σημαντικό, επειδή αναφέρθηκε ο κύριος Τζανακόπουλος στο να κάνουμε μελέτη για τους λόγους που καθυστερούν οι διαγωνισμοί και ότι μάλιστα, απ’ ότι λέει, είπε ο Συνήγορος του Πολίτη είναι άλλοι οι λόγοι που καθυστερούν. Πάμε, λοιπόν, να δούμε τους λόγους που καθυστερούν οι διαγωνισμοί.

Πρώτο στάδιο. Προετοιμάζεται ο γραπτός διαγωνισμός. Έρχονται τα αιτήματα από τους φορείς. Υπάρχει συγκεκριμένη ποσόστωση, για παράδειγμα, για τα άτομα με αναπηρία. Ο Χ φορέας κάνει έξι μήνες να στείλει ποιες από τις θέσεις που έχουν εγκριθεί θα είναι οι θέσεις για τα άτομα με αναπηρία και ξέρετε τι σημαίνει αυτό; Καθυστερεί όλο τον διαγωνισμό. Παγώνει ο διαγωνισμός, διότι, το Νομικό Πρόσωπο Δημοσίου Δικαίου Χ δεν στέλνει από τα 40 άτομα το 12% που είναι τα άτομα με αναπηρία.

Τι λέμε; Εντός ενός μηνός θα στέλνετε στις θέσεις τις οποίες θα αφορούν τα άτομα με αναπηρία, αλλιώς γι’ αυτό το χρόνο δεν θα πάρετε ούτε έναν υπάλληλο. Ξεκάθαρα. Πρώτο στάδιο αυτό. Προετοιμασία προκήρυξης. Εκεί, λοιπόν, έχει εντοπιστεί μεγάλη καθυστέρηση.

Δεύτερο στάδιο. Βγαίνει η προκήρυξη. Υποβολή αιτήσεων. Γίνεται το «έλα να δεις», σας το είπα και στη συζήτηση κατ’ άρθρον. Ενώ έχουμε φτάσει σε ένα τέτοιο βαθμό διαλειτουργικοτήτων και ανταλλαγής δεδομένων μεταξύ του δημοσίου τομέα, ανεβάζει έγγραφα ο υποψήφιος. Ανέβασε το πιστοποιητικό οικογενειακής κατάστασης. Φανταστική ιδέα. Το έχουμε δίπλα, στο Μητρώο Πολιτών του Υπουργείου Εσωτερικών. Θα δηλώσω, λοιπόν, ότι έχω ένα, δύο, τρία παιδιά και ο υπάλληλος του ΑΣΕΠ θα ανοίξει το έγγραφο που έχω επισυνάψει για να δει εάν έχω ένα, δύο ή τρία παιδιά που λέω μέσα στην αίτηση. Θα δηλώσω ότι έχω το Χ πτυχίο, θα κατεβάσει το έγγραφο θα το ξανανοίξει και θα δει είναι πτυχίο Νομικής του Εθνικού και Καποδιστριακού Πανεπιστημίου Αθηνών με βαθμό 7,5; Με το μάτι, ενώ την ίδια στιγμή μπορώ από το Ptyxia.gov.gr ουσιαστικά να πάρω αυτή την πληροφορία. Αυτή είναι η μεγάλη αλλαγή στον διαγωνισμό και αυτό νομοθετείται επί της ουσίας, να είναι με ευθύνη του υποψηφίου η συλλογή των δεδομένων. Θα πρέπει ο υποψήφιος να βάλει εάν έχει πάρει, για παράδειγμα, Proficiency από το Βρετανικό Συμβούλιο για να αναζητηθεί κατευθείαν το στοιχείο στη βάση δεδομένων του βρετανικού συμβουλίου ή αντίστοιχα του Γαλλικού Ινστιτούτου Γκαίτε ή οποιουδήποτε άλλου ξενόγλωσσου φορέα. Πρέπει να γίνεται αυτό, είναι αυτονόητο πλέον. Αυτό είναι η ψηφιοποίηση της γραφειοκρατίας που λέμε, που ήταν ο μεγάλος κίνδυνος. Να ψηφιοποιήσω μια διαδικασία που έχω μάθει πώς δουλεύει.

Το ξαναλέω, δεν είναι η λύση να πάρουμε περισσότερους υπαλλήλους στο ΑΣΕΠ για να ελέγχουμε με το μάτι έγγραφα, διότι μου ανοίγει και το όριο του σφάλματος και αυξάνει και τα περιθώρια και τον αριθμό των ενστάσεων, διότι όταν υπάρχει ανθρώπινος παράγοντας μπορεί να γίνουν λάθη. Στο καλό σενάριο.

Άρα, λοιπόν, η καρτέλα του υποψηφίου με τα προσόντα του στο μεγαλύτερο βαθμό, όπου είναι εφικτό… Ποτέ ας πούμε (….) στο εξωτερικό δεν θα μπορεί να αντιληφθεί με διαλειτουργικότητα. Εάν, όμως, έχω πτυχίο στο εξωτερικό και έχει βεβαίωση ισοτιμίας από το ΔΟΑΤΑΠ, θα χτυπάω το ΔΟΑΤΑΠ και θα παίρνω τη βεβαίωση ισοτιμίας.

Αυτή όλη η διαδικασία θα οδηγήσει σε γρηγορότερο αποτέλεσμα. Πάμε στο άλλο πράγμα. Γατί, λέει, αργούν τα αποτελέσματα; Γιατί κάναμε 1,5 χρόνο από τον γραπτό διαγωνισμό τον Μάρτιο του 2023 και είμαστε Οκτώβριο του 2024 και ακόμη ουσιαστικά έχουν βγει μόνο οι πρώτοι οριστικοί πίνακες στους ΤΕ και τις επόμενες μέρες θα βγουν και στους ΠΕ οριστικοί πίνακες; Γι’ αυτόν ακριβώς το λόγο, διότι έπρεπε να ελέγξουμε τα πτυχία, να ελέγξουμε τα μεταπτυχιακά, να ελέγξουμε τη συνάφεια των μεταπτυχιακών. Αυτό δημιούργησε καθυστέρηση.

Πάμε, λοιπόν, στο τρίτο στάδιο. Βγήκαν τα οριστικά αποτελέσματα. Υπάρχουν πολλά site, πολλές εφημερίδες οι οποίες προβάλλουν τους διαγωνισμούς προσλήψεων και λένε «Προσλήψεις 2.000 ατόμων εκεί». Νομίζετε ότι από τη στιγμή που βγαίνουν τα οριστικά αποτελέσματα την άλλη μέρα το πρωί παρουσιάζονται 2.000 άνθρωποι; Όχι. Για δύο λόγους. Ο πρώτος λόγος ήταν οι πολύ χαλαρές προθεσμίες που υπήρχαν. Να επισημάνω και κάτι. Ουδείς διορίζεται σε θέση που δεν έχει επιλέξει, κανένας, έστω και σε χαμηλή προτεραιότητα η θέση που θα διοριστώ είναι επιλεγμένη από εμένα. Άρα, λοιπόν, ο υποψήφιος όταν δηλώνει τις θέσεις, δεν είναι το κουπόνι του «Πάμε Στοίχημα» να δηλώσω ό,τι βλέπω, είναι μια θέση και μια επιλογή ευθύνης και είναι μια επιλογή ευθύνης διότι ενδιαφέρομαι να πάω να δουλέψω σε έναν ορεινό δήμο, σε έναν νησιωτικό δήμο, σε μία άλλη πόλη. Ναι, αλλά είναι επιλογή ευθύνης. Δεν είναι εντάξει μωρέ, βάλτο κι εάν μου κάτσει πάω, εάν δε μου κάτσει δεν πάω, διότι εάν δεν αποδεχτώ τη θέση, εάν δεν πάρω τη θέση την οποία έχω δηλώσει και δεν τη θέλω, περιμένω ο φορέας πάλι 1 χρόνο και 1,5 χρόνο για να πάρει το δεύτερο επιλαχόντα. Θα μου πείτε γιατί περιμένει 1,5 χρόνο. Για έναν πολύ απλό λόγο, διότι πρέπει να ξαναγίνει μια κατανομή των θέσεων για να μην αδικηθούν και οι υποψήφιοι, γιατί όταν ανοίγουν πολλές θέσεις μπορεί να ανοίξει ταυτόχρονα μια θέση στη Λάρισα και στην Αθήνα. Ποιος επιλαχόντας από τους δύο θα πάει σε ποια από τις δύο θέσεις, γιατί μπορεί να είναι δεύτερος επιλαχόντας στην Αθήνα και δεύτερος επιλαχόντας στη Λάρισα.

 Άρα, λοιπόν, ναι. Είναι απολύτως ορθό να υπάρχει μια ποινή για όποιον δεν αποδέχεται τη θέση του, την οποία έχει διαλέξει. Γιατί; Για να περιορίσουμε το κύμα αρνήσεων θέσεων οι οποίες δηλώνονται και επιπόλαια. Είναι μία επιλογή ευθύνης του υποψηφίου να πάει να δώσει το συγκεκριμένο θέμα. Να πάει στη συγκεκριμένη θέση.

Θα κλείσω με δύο πράγματα. Πρώτον, υπάρχουν πολλά πράγματα που πρέπει να γίνουν στο δημόσιο. Ποτέ δεν θα πούμε ότι είμαστε ικανοποιημένοι. Το είπα και προχθές ότι όταν διαπιστώνουμε ότι κάτι μπορεί να βελτιωθεί, ναι θα κάνουμε απόπειρα να το βελτιώσουμε. Όταν πιστεύουμε ότι κάτι μπορεί να αλλάξει και να γίνει καλύτερο, ναι θα το κάνουμε. Είναι ευπρόσδεκτες οι παρατηρήσεις. Δεν μπορώ να δεχτώ όμως την τακτική ότι «χαϊδεύω όλα τα αυτιά», γιατί ποτέ δεν γίνεται να τους έχεις όλους ικανοποιημένους. Ποτέ. Δεν γίνεται ταυτόχρονα να έχεις ικανοποιημένους τους φορείς και ταυτόχρονα να θέλουμε και την ικανοποίηση του μη ορίου της εντοπιότητας. Έλεγαν οι φορείς ή ο σύλλογος των επιτυχόντων να μην ισχύσει η εντοπιότητα, γιατί μπορεί κάποιος από τη Θεσσαλονίκη να πάει στις Σέρρες. Το ξαναλέω. Αυτός ο κάποιος – σας το υπογράφω με τα δύο χέρια – σε δύο χρόνια θα θέλει να γυρίσει πίσω στη Θεσσαλονίκη. Διότι, 160 χιλιόμετρα να διανύει τη μέρα είναι πολλά.

Το δεύτερο αφορά το σύστημα κινήτρων και ανταμοιβής. Εδώ υπάρχει βαθιά ιδεολογική διαφορά. Υπάρχει το θέμα το «εξισώνουμε όλους». Ο καλός, ο κακός, ο δουλευταράς, ο μη δουλευταράς είναι το πιο προσβλητικό για τους δημοσίους υπαλλήλους. Αυτός, λοιπόν, που εργάζεται δεν θα ανταμείβεται ή θα παίρνει ίσα με αυτόν που δεν εργάζεται αποδοτικά. Άκουσα και το εξής. Μα ο προϊστάμενος λέει θα κρίνει; Είναι βασικό στοιχείο του διευθυντικού δικαιώματος και της υποχρέωσης να αξιολογεί ο προϊστάμενος υφισταμένους. Τι να κάνουμε; Σε όλο τον κόσμο αυτό γίνεται. Πάντα. Δεν είναι ελληνική πρωτοτυπία και πρέπει να παίρνει και την ευθύνη ο προϊστάμενος. Εάν δεν τους αρέσει και ιδίως όταν το λένε και άτομα που είναι προϊστάμενοι, τότε δεν μπορούν να κάνουν αυτό το ρόλο. Αν νιώθουν ότι δεν έχουν το κριτήριο να μοιράσουν δίκαια τα ποσά σε αυτούς που πραγματικά εργάστηκαν για να πετύχουν ένα συγκεκριμένο στόχο. Δεν είναι εύκολο θέμα. Και δεν είναι και εύκολο να ποσοτικοποιήσεις και να κάνεις αντικειμενικά κριτήρια στα πάντα, αλλά πρέπει να γίνει.

Άρα, λοιπόν, το νομοσχέδιο αυτό δεν είναι άσκηση επί χάρτου. Είναι ένα νομοσχέδιο το οποίο επιχειρεί με συγκεκριμένα, στοχευμένα βήματα να επιλύσει προβλήματα τα οποία έχουν εντοπιστεί και τα οποία θα κάνουμε το παν για να ξεπεραστούν. Γι’ αυτό σας καλώ όλους να επανεξετάσετε τη στάση σας και να δείτε πραγματικά τη μεγάλη εικόνα. Η μεγάλη εικόνα είναι η έμπρακτη στήριξη του δημόσιου τομέα και των εργαζομένων σε αυτό. Γι’ αυτόν τον λόγο παραπάνω από 19.000 σχεδόν προσλήψεις παραπάνω ενέκρινε το Υπουργικό Συμβούλιο για το 2025.

Παρεμπιπτόντως, μην κάνετε λένε διαγωνισμό τύπου «κ» που μοριοδοτούνται οι ήδη υπηρετούντες. Ο ίδιος άνθρωπος λέει να μονιμοποιήσετε τους συμβασιούχους που υπηρετούν τόσα πολλά χρόνια. Δεν έχει καμία λογική αυτό το πράγμα. Εννοείτε, δηλαδή, ότι οι νοσηλευτές και οι γιατροί που δουλεύουν τώρα, που δεν έχουν σχέση με τους επιτυχόντες επί της ουσίας του γραπτού διαγωνισμού, να μην πάρουν μόρια οι οποίοι υπηρέτησαν ιδίως μέσα στην πανδημία. Την ίδια στιγμή, όμως, θέλουμε να προχωρήσουμε. Ιδίως όταν μιλάει το ΠΑΣΟΚ για μονιμοποίηση συμβασιούχων. Το ΠΑΣΟΚ που στη μεγάλη συναινετική αναθεώρηση του 2001, έβαλε τη διάταξη στο Σύνταγμα για τη μετατροπή των συμβάσεων και το ΠΑΣΟΚ το οποίο με το 3812/2009 έβαλε στο ΑΣΕΠ καθολικά όλες τις προσλήψεις. Τώρα, όμως, λένε να μονιμοποιήσουμε τους συμβασιούχους. Γιατί; Γιατί τώρα βολεύει.

Άρα, το χάιδεμα των αυτιών διαχρονικά δε θα βγάλει πουθενά. Υπάρχουν σοβαρά προβλήματα στο δημόσιο τομέα. Υπάρχουν θέματα και για την έγκαιρη στελέχωσή του που είναι πολύ σημαντικό διότι η στελέχωση αν καθυστερήσει τη συνταξιοδότηση και δεν γίνεται κανονικά και στην ώρα της, άρα, το κενό δημιουργείται. Υπάρχουν ζητήματα που πρέπει να δούμε και για την επιτάχυνση του καθηκοντολογίου των δημοσίων υπαλλήλων και για τον τρόπο επιλογής των προϊσταμένων των οργανικών μονάδων και το πως θα φτιάξουμε ένα διαφανή τρόπο αξιολόγησης, όχι μέσα από τη δημόσια υπηρεσία, αλλά και εξωτερικά από τους χρήστες υπηρεσιών, προκειμένου να βοηθήσουμε να εμβαθύνουμε.

Αυτό είναι ένα πρώτο βήμα. Θα το δείτε και τις επόμενες εβδομάδες που θα ανοίξει ο κόμβος για τους δείκτες επιδόσεων των ΟΤΑ, πόσα πολλά στοιχεία θα είναι διαθέσιμα για να αξιολογεί ο απλός πολίτης πλέον με δημόσια λογοδοσία, που είναι για μένα πάρα πολύ σημαντικό. Πόσα είναι τα δημοτικά τέλη, πόσοι εργαζόμενοι, για παράδειγμα, δουλεύουν στο δήμο μου, να συγκρίνω το δήμο Α με το γειτονικό δήμο Β, προκειμένου να υπάρχει μια σφαιρική εικόνα η οποία θα συμβάλλει στη καλύτερη αξιολόγηση και βελτίωση των παρεχόμενων υπηρεσιών.

Σας ευχαριστώ πάρα πολύ για τη συνεργασία και επανερχόμαστε στη β΄ ανάγνωση.

**ΠΑΝΑΓΗΣ ΚΑΠΠΑΤΟΣ (Πρόεδρος της Επιτροπής):** Ολοκληρώθηκε η 3η συνεδρίαση του νομοσχεδίου, η κατ’ άρθρον συζήτηση. Η επόμενη συνεδρίαση είναι την Πέμπτη, 17 Οκτωβρίου και ώρα 10.00΄, στην Αίθουσα 223.

 Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αθανασίου Χαράλαμπος, Αντωνίου Μαρία. Βεσυρόπουλος Απόστολος, Ζεμπίλης Αθανάσιος, Καππάτος Παναγής, Καραμανλή Άννα, Κατσαφάδος Κωνσταντίνος, Κεδίκογλου Συμεών (Σίμος), Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Λοβέρδος Ιωάννης – Μιχαήλ (Γιάννης), Μαντάς Περικλής, Μαρκογιαννάκης Αλέξανδρος, Μηταράκης Παναγιώτης (Νότης), Μπαρτζώκας Αναστάσιος, Οικονόμου Ιωάννης, Πλεύρης Αθανάσιος (Θάνος), Τσαβδαρίδης Λάζαρος, Φόρτωμας Φίλιππος, Χαρακόπουλος Μάξιμος, Χρηστίδου Ραλλία, Καραμέρος Γεώργιος, Κοντοτόλη Μαρίνα, Μπάρκας Κωνσταντίνος, Παπαηλιού Γεώργιος, Πούλου Παναγιού (Γιώτα), Σαρακιώτης Ιωάννης, Ψυχογιός Γεώργιος, Αποστολάκη Ελένη-Μαρία (Μιλένα), Γιαννακοπούλου Κωνσταντίνα (Νάντια), Δουδωνής Παναγιώτης, Κουκουλόπουλος Παρασκευάς (Πάρις), Λιακούλη Ευαγγελία, Χρηστίδης Παύλος, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Κτενά Αφροδίτη, Γραμμένος Βασίλειος, Χήτας Κωνσταντίνος, Ηλιόπουλος Αθανάσιος (Νάσος), Τζανακόπουλος Δημήτριος, Ρούντας Γεώργιος, Καραγεωργοπούλου Ελένη, Δημητριάδης Πέτρος, Βαλτογιάννης Διονύσιος και Μπαράν Μπουρχάν.

Τέλος και περί ώρα 12.20’ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΠΑΝΑΓΗΣ ΚΑΠΠΑΤΟΣ ΑΛΕΞΑΝΔΡΟΣ ΜΑΡΚΟΓΙΑΝΝΑΚΗΣ**